text:
som er rimelige, gennemsigtige og ikkeforskelsbehandlende, at efterkomme rimelige anmodninger om ubundtet adgang til og anvendelse af specifikke netelementer og tilhørende faciliteter ved ethvert teknisk realisabelt punkt, og særlig:
 a)
 at give adgang til nærmere angivne netelementer og/eller faciliteter, herunder adgang til netelementer, som ikke er aktive, og/eller ubundtet adgang til abonnentledninger, for bl.a. at muliggøre tilbud om videresalg af abonnentledninger
 b)
 at tilbyde fri adgang til tekniske grænseflader, protokoller eller andre nøgleteknologier, der er afgørende for tjenesternes eller virtuelle nettjenesters interoperabilitet
 c)
 at tilbyde samhusning, og
 d)
 at tilbyde de tjenester, der er nødvendige for at sikre interoperabilitet mellem end-to-end-tjenester til slutbrugere.
 2. Når en part overvejer de i stk. 1 omhandlede forpligtelser, kan den tage hensyn til bl.a. følgende faktorer:
 a)
 om det er teknisk og økonomisk gennemførligt at bruge eller installere konkurrerende faciliteter under hensyntagen til karakteren og typen af de involverede samkoblings- og adgangsordninger, herunder levedygtigheden af andre opstrøms accessprodukter såsom adgang til kabelkanaler
 b)
 om det er praktisk muligt at tilbyde den foreslåede adgang i betragtning af den forhåndenværende kapacitet
 c)
 hvor store startinvesteringer ejeren af faciliteten skal foretage, set i forhold til de risici, der er forbundet hermed, og
 d)
 behovet for at sikre effektiv og bæredygtig konkurrence.
 ARTIKEL 8.33
 Samhusning
 1. Parterne sikrer, at store leverandører på deres område rettidigt og på vilkår og betingelser, som er rimelige og ikkeforskelsbehandlende, tilbyder leverandører af offentlige telekommunikationsnet eller -tjenester fra den anden part fysisk samhusning af det udstyr, der er nødvendigt med henblik på sammenkobling eller adgang til ubundtede netelementer.
 2. Parterne kan i henhold til deres nationale ret bestemme, på hvilke steder store leverandører på deres område skal tilbyde samhusning i henhold til stk. 1.
 ARTIKEL 8.34
 Videresalg
 Parterne sikrer, at store leverandører på deres område tilbyder leverandører af offentlige telekommunikationsnet eller -tjenester fra den anden part offentlige telekommunikationstjenester, som de store leverandører leverer på detailniveau til slutbrugere, til videresalg i overensstemmelse med denne underafdeling, særlig artikel 8.32 (Ubundtede netelementer).
 ARTIKEL 8.35
 Fælles brug af faciliteter
 1. Parterne kan under hensyn til proportionalitetsprincippet pålægge enhver stor leverandør, der har tilladelse til at installere faciliteter på, over eller under offentlig eller privat ejendom, at dele brugen af sådanne faciliteter eller ejendomme, herunder bygninger, adgangsveje til bygninger, ledningsnet i bygninger, master, antenner, tårne og andre støttekonstruktioner, pæle, kabelkanaler, ledningskanaler, mandehuller og skabe.
 2. Parterne kan i overensstemmelse med deres nationale ret bestemme, hvilke faciliteter store leverandører på deres område skal give adgang til i henhold til stk. 1, idet der tages hensyn til, at sådanne faciliteter ikke økonomisk eller teknisk set kan erstattes med henblik på levering af en konkurrerende tjenesteydelse.
 ARTIKEL 8.36
 Tjenester over lejede kredsløb
 Parterne sikrer, at store leverandører af tjenester over lejede kredsløb på deres område leverer tjenester over lejede kredsløb, som er offentlige telekommunikationstjenester, til juridiske personer fra den anden part rettidigt og på vilkår og betingelser, som er rimelige, ikkeforskelsbehandlende og gennemsigtige.
 ARTIKEL 8.37
 Nummerportabilitet
 Parterne sikrer, at leverandører af offentlige telekommunikationstjenester på deres område rettidigt og på rimelige vilkår


text:
og betingelser tilbyder nummerportabilitet for de af den pågældende part udpegede tjenester i det omfang, det er teknisk muligt.
 ARTIKEL 8.38
 Landingsstationer for søkabler
 Har en leverandør tilladelse til at drive et søkabelsystem som en offentlig telekommunikationstjeneste, sikrer parterne adgang til søkabelsystemer, herunder landingsfaciliteter, på deres område på rimelige, ikkeforskelsbehandlende og gennemsigtige vilkår og betingelser.
 ARTIKEL 8.39
 Uafhængig forvaltningsmyndighed
 1. Parterne sikrer, at deres forvaltningsmyndighed for telekommunikation er adskilt fra og ikke står til ansvar over for leverandører af offentlige telekommunikationsnet eller -tjenester eller telekommunikationsudstyr. Med henblik herpå sikrer parterne, at deres forvaltningsmyndighed for telekommunikation ikke har nogen økonomisk interesse i eller kontrol over en sådan leverandør.
 2. Parterne sikrer, at de afgørelser, deres forvaltningsmyndigheder for telekommunikation træffer, og de procedurer, de anvender, er retfærdige og upartiske over for alle markedsdeltagere, og at de træffes/gennemføres hurtigst muligt. Med henblik herpå sikrer parterne, at en økonomisk interesse, som de måtte have i en leverandør af offentlige telekommunikationsnet eller -tjenester, ikke påvirker de afgørelser, deres forvaltningsmyndighed for telekommunikation træffer, og de procedurer, den anvender.
 3. Forvaltningsmyndighedernes beføjelser udøves gennemsigtigt i overensstemmelse med gældende national ret.
 4. Forvaltningsmyndighederne skal have beføjelse til at sikre, at leverandører af telekommunikationsnet eller -tjenester på deres respektive områder, når de anmodes herom, straks giver forvaltningsmyndighederne alle de oplysninger, herunder økonomiske oplysninger, der er nødvendige for, at de kan udføre deres opgaver i overensstemmelse med denne underafdeling. De oplysninger, der anmodes om, skal stå i et rimeligt forhold til, hvad forvaltningsmyndighedernes opgaver kræver, og skal behandles i overensstemmelse med kravene om fortrolighed.
 5. Forvaltningsmyndigheden skal have tilstrækkelige beføjelser til at regulere sektoren. Hvilke opgaver der skal udføres af tilsynsmyndigheden, offentliggøres lettilgængeligt og klart, navnlig når disse opgaver er fordelt på flere organer.
 ARTIKEL 8.40
 Forsyningspligtydelser
 1. Parterne kan hver især fastlægge den form for forsyningspligtydelser, som de ønsker at opretholde.
 2. Disse ydelser vil ikke uden videre blive betragtet som konkurrencebegrænsende, forudsat at de forvaltes på en gennemsigtig, objektiv, ikkeforskelsbehandlende og konkurrencemæssigt neutral måde og ikke udgør en større byrde end nødvendigt i betragtning af den form for forsyningspligtydelser, parten har fastlagt.
 3. Kræver en part, at en leverandør af telekommunikationstjenester skal levere nummerfortegnelser over abonnenter, sikrer denne part, at leverandøren anvender princippet om ikkeforskelsbehandling ved behandlingen af oplysninger, den har modtaget fra andre leverandører af sådanne telekommunikationstjenester.
 ARTIKEL 8.41
 Tilladelse til levering af telekommunikationstjenester
 1. Parterne sikrer, at licensprocedurer er så enkle som muligt og ikke unødigt komplicerer eller forsinker udførelsen af tjenesteydelsen.
 2. Kræver en part, at en leverandør af offentlige telekommunikationsnet eller -tjenester skal have licens, offentliggør den:
 a)
 alle de licenskriterier, -vilkår, -betingelser og -procedurer, som den anvender, og
 b)
 en sådan rimelig frist, som almindeligvis er nødvendig til behandling af en licensansøgning.
 3. Parterne sikrer, at ansøgere, der anmoder om det, gives en skriftlig begrundelse for afslag på en ansøgning om licens.
 4. Licensansøgeren skal have mulighed for at henvende sig til en klageinstans, hvis der uretmæssigt er givet afslag på en ansøgning om licens.
 5. De afgifter i forbindelse med udstedelse af

type: contracts

jurisdiction: EU


text:
licenser eller tilladelser (29), som ansøgningen kan medføre for ansøgerne, bør være rimelige og bør ikke i sig selv begrænse leveringen af tjenesteydelsen.
 ARTIKEL 8.42
 Tildeling og anvendelse af knappe ressourcer
 1. Alle procedurer for tildeling og anvendelse af knappe ressourcer, herunder frekvenser, numre og anlægsrettigheder, gennemføres på en objektiv, rettidig, gennemsigtig og ikkeforskelsbehandlende måde. Den eksisterende allokering af frekvensbånd skal offentliggøres, dog skal der ikke gives detaljerede oplysninger om frekvenser, der er allokeret til særlige statslige anvendelser.
 2. Parterne er enige om, at afgørelser vedrørende allokering og tildeling af frekvenser samt frekvensforvaltning ikke er foranstaltninger, som i sig selv er uforenelige med artikel 8.5 (Markedsadgang) og artikel 8.10 (Markedsadgang). Parterne bibeholder således retten til at føre deres egne politikker for forvaltning af frekvenser, som kan påvirke antallet af leverandører af offentlige telekommunikationstjenester, forudsat at det sker på en måde, der er forenelig med dette kapitel. Parterne bibeholder også retten til at allokere frekvensbånd på en måde, som tager hensyn til eksisterende og fremtidige behov.
 ARTIKEL 8.43
 Håndhævelse
 1. Parterne sikrer, at deres forvaltningsmyndighed for telekommunikation opretholder passende procedurer og har den nødvendige myndighed til at håndhæve nationale foranstaltninger vedrørende forpligtelserne i denne underafdeling. Disse procedurer og denne myndighed omfatter bl.a. muligheden for at pålægge rettidige, forholdsmæssigt afpassede og effektive sanktioner og muligheden for at ændre, suspendere eller inddrage licenser.
 2. Nægter en stor leverandør anvendelsen af de rettigheder og forpligtelser, der er fastsat i artikel 8.29 (Sammenkobling med store leverandører), artikel 8.30 (Store leverandørers adfærd), artikel 8.31 (Konkurrencebeskyttelse over for store leverandører), artikel 8.32 (Ubundtede netelementer), artikel 8.33 (Samhusning), artikel 8.34 (Videresalg), artikel 8.35 (Fælles brug af faciliteter) eller artikel 8.36 (Tjenester over lejede kredsløb), kan den anmodende tjenesteyder anmode forvaltningsmyndigheden om at intervenere, idet denne, i overensstemmelse med national ret, træffer en bindende afgørelse inden for det kortest mulige tidsrum og under alle omstændigheder inden for en rimelig tidsfrist.
 ARTIKEL 8.44
 Bilæggelse af tvister på telekommunikationsområdet
 1. Parterne sikrer, at leverandører af offentlige telekommunikationsnet eller -tjenester fra den anden part rettidigt kan henvende sig til en forvaltningsmyndighed for telekommunikation eller en anden relevant myndighed med henblik på at løse tvister, der opstår i forbindelse med nationale foranstaltninger på et i denne underafdeling omhandlet område.
 2. Parterne sikrer, at leverandører af offentlige telekommunikationsnet eller -tjenester fra den anden part, der berøres af en afgørelse truffet af deres forvaltningsmyndighed for telekommunikation, kan påklage en sådan afgørelse til en retslig eller administrativ myndighed, som er uafhængig af de involverede parter.
 3. Er klageinstansen ikke en retsinstans, skal dens afgørelse begrundes skriftligt og skal desuden kunne prøves ved en upartisk og uafhængig retslig myndighed.
 4. Afgørelser truffet af klageinstanser skal gennemføres effektivt af de berørte parter i overensstemmelse med den gældende nationale ret og de gældende interne procedurer. En klage frigør ikke en berørt part for sin forpligtelse til at efterleve den bagvedliggende afgørelse, medmindre en relevant myndighed har givet den pågældende afgørelse opsættende virkning.
 ARTIKEL 8.45
 Gennemsigtighed
 Når forvaltningsmyndighederne agter at træffe foranstaltninger i forbindelse med bestemmelserne i denne underafdeling, skal


text:
de berørte parter have mulighed for at fremsætte bemærkninger til udkastet til foranstaltning inden for en rimelig frist i overensstemmelse med deres nationale ret. Forvaltningsmyndighederne offentliggør deres konsultationsprocedurer for sådanne udkast til foranstaltninger. Forvaltningsmyndigheden bør offentliggøre resultaterne af konsultationsproceduren, undtagen hvis de er fortrolige i henhold til den nationale ret om fortrolig behandling af forretningsoplysninger.
 ARTIKEL 8.46
 Fleksibilitet med hensyn til valg af teknologi
 En part må ikke forhindre leverandører af offentlige telekommunikationstjenester i at foretage et fleksibelt valg af teknologi til brug for leveringen af deres tjenester, selv om parterne dog hver især kan træffe foranstaltninger til at sikre, at slutbrugerne af forskellige net er i stand til at kommunikere med hinanden.
 ARTIKEL 8.47
 Forhold til andre underafdelinger, afdelinger og kapitler
 Skulle denne underafdeling være uforenelig med en anden underafdeling eller afdeling i dette kapitel eller et andet kapitel, har denne underafdeling forrang i den udstrækning, uforeneligheden gør sig gældende.
 ARTIKEL 8.48
 Samarbejde
 1. Parterne, der erkender den hurtige udvikling i telekommunikations- og IT-sektoren, såvel nationalt som internationalt, samarbejder om at fremme udviklingen af sådanne tjenester med henblik på at give parterne det størst mulige udbytte af anvendelsen af telekommunikations- og IT-teknologi.
 2. Samarbejdet kan bl.a. omfatte følgende områder:
 a)
 udveksling af synspunkter vedrørende politikemner såsom de reguleringsmæssige rammer for højhastighedsbredbåndsnet og nedbringelsen af de internationale mobiltakster, og
 b)
 fremme af forbrugernes, den offentlige sektors og den private sektors anvendelse af telekommunikations- og IT-tjenester, herunder nye, fremspirende tjenester.
 3. Der kan bl.a. være tale om følgende former for samarbejde:
 a)
 fremme af dialog om politikemner
 b)
 styrkelse af samarbejdet i internationale fora vedrørende telekommunikations- og IT-teknologi, og
 c)
 andre former for samarbejdsaktiviteter.
 UNDERAFDELING 6
 FINANSIELLE TJENESTEYDELSER
 ARTIKEL 8.49
 Anvendelsesområde og definitioner
 1. I denne underafdeling fastlægges principperne for de reguleringsmæssige rammer for alle finansielle tjenesteydelser, der liberaliseres i medfør af afdeling B (Grænseoverskridende levering af tjenesteydelser), C (Etablering) og D (Fysiske personers midlertidige tilstedeværelse i forretningsøjemed).
 2. I denne underafdeling forstås ved:
 a)
 »finansiel tjenesteydelse«: en tjenesteydelse af finansiel art, som udbydes af en finansiel tjenesteyder i en part, herunder en tjenesteydelse, som supplerer eller støtter en tjenesteydelse af finansiel art. Finansielle tjenesteydelser omfatter følgende aktiviteter:
 i)
 forsikring og forsikringsrelaterede tjenesteydelser:
 1)
 direkte forsikring (inklusive coassurance):
 aa)
 livsforsikring
 bb)
 skadesforsikring
 2)
 genforsikring og retrocession
 3)
 forsikringsmægling, og
 4)
 tjenesteydelser i tilknytning til forsikring, f.eks. rådgivning, aktuarbistand, risikovurdering og skadebehandling,
 og
 ii)
 bankvirksomhed og andre finansielle tjenesteydelser (undtagen forsikring):
 1)
 modtagelse af indskud og andre midler på anfordring fra offentligheden
 2)
 långivning af alle typer, herunder forbrugslån, realkredit, factoring og finansiering af handelsmæssige transaktioner
 3)
 finansiel leasing
 4)
 alle betalings- og pengeoverførselstjenester, herunder kredit- og betalingskort, rejsechecks og bankchecks
 5)
 garantier og forpligtelser
 6)
 handel for egen eller kunders regning på børsen, markedet for unoterede værdipapirer eller på anden måde, med følgende:
 aa)
 pengemarkedsinstrumenter (herunder checks, veksler, indskudsbeviser)
 bb)
 udenlandsk valuta
 cc)
 derivater, herunder, men ikke alene, futures og optioner
 dd)
 valutakurs- og renteinstrumenter, herunder produkter såsom swaps og fremtidige renteaftaler
 ee)
 værdipapirer
 ff)
 andre omsætningspapirer og finansielle aktiver, herunder


text:
guldbarrer
 7)
 deltagelse i emissioner af enhver art af værdipapirer, herunder emissionsgaranti og placering som agent, såvel offentligt som privat, og levering af tjenesteydelser i tilknytning til sådanne emissioner
 8)
 »money broking«
 9)
 forvaltning af aktiver såsom likviditets- og porteføljeforvaltning, alle former for kollektiv investeringspleje, administration af pensionsfonde, forvaring og forvaltning af betroede midler
 10)
 afregning og clearing i forbindelse med finansielle aktiver, herunder værdipapirer, derivater og andre omsætningspapirer
 11)
 tilvejebringelse og overførsel af finansielle oplysninger samt tilvejebringelse af finansiel databehandling og relateret programmel fra leverandører af andre finansielle tjenesteydelser, og
 12)
 rådgivning og formidling samt andre finansielle tjenesteydelser i forbindelse med de under nr. 1)-11) nævnte aktiviteter, herunder kreditvurdering og -analyse, undersøgelser og rådgivning i tilknytning til investeringer og porteføljer, rådgivning om opkøb og selskabsomstrukturering og -strategi
 b)
 »finansiel tjenesteyder/leverandør af finansielle tjenesteydelser«: enhver fysisk eller juridisk person i en part, der driver eller søger at drive virksomhed med levering af finansielle tjenesteydelser på den pågældende parts område; offentlige enheder er ikke omfattet
 c)
 »ny finansiel tjenesteydelse«: en tjenesteydelse af finansiel art, herunder tjenesteydelser vedrørende eksisterende og nye produkter eller den måde, hvorpå et produkt udbydes, som ingen anden leverandør af finansielle tjenesteydelser leverer på en parts område, men som leveres på den anden parts område
 d)
 »offentlig enhed«:
 i)
 en offentlig myndighed, centralbank eller monetær myndighed i en part, eller en enhed ejet eller kontrolleret af en part, der hovedsagelig beskæftiger sig med at gennemføre regeringsmæssige funktioner eller aktiviteter med regeringsmæssigt formål, bortset fra en enhed, der hovedsagelig beskæftiger sig med at levere finansielle tjenesteydelser på kommercielle vilkår, eller
 ii)
 en privat enhed, som udfører funktioner, der normalt udføres af en centralbank eller monetær myndighed, når den udfører disse funktioner, og
 e)
 »selvregulerende organisation«: enhver ikkestatslig organisation, herunder værdipapir- eller terminsbørser eller -markeder, eller en anden organisation eller sammenslutning, der i kraft af sin statut eller ved delegation fra centrale, regionale eller lokale myndigheder regulerer eller fører tilsyn med finansielle tjenesteydere.
 ARTIKEL 8.50
 Tilsynsklausul
 1. Intet i denne aftale må fortolkes således, at en part forhindres i at indføre eller opretholde rimelige foranstaltninger af tilsynsmæssige årsager, f.eks.:
 a)
 beskyttelse af investorer, indskydere, forsikringstagere eller personer, over for hvem en leverandør af finansielle tjenesteydelser har en tillidsforpligtelse
 b)
 bevarelse af finansielle tjenesteyderes sikkerhed, integritet eller finansielle ansvar, eller
 c)
 sikring af deres finansielle systems integritet og stabilitet.
 2. Disse foranstaltninger må ikke udgøre en større byrde end nødvendigt for at nå det tilsigtede mål, og de må ikke udgøre en vilkårlig eller uberettiget forskelsbehandling af leverandører af finansielle tjenesteydelser fra den anden part i forhold til tilsvarende leverandører af finansielle tjenesteydelser fra den part, der træffer foranstaltningerne, eller en skjult begrænsning af handelen med tjenesteydelser.
 3. Intet i denne aftale må fortolkes således, at det forpligter en part til at videregive oplysninger om individuelle kunders forhold og konti eller fortrolig eller privat information, som offentlige enheder ligger inde med.
 4. Parterne gør deres bedste for at sikre, at Baselkomitéens »Core Principles for Effective Banking Supervision«, Den Internationale Forsikringstilsynsorganisations standarder


text:
og principper, Den Internationale Børstilsynsorganisations »Objectives and Principles of Securities Regulation« og den internationalt anerkendte standard for gennemsigtighed og udveksling af oplysninger til skatteformål som nærmere forklaret i OECD's modelbeskatningsoverenskomst vedrørende indkomst og formue fra 2017 gennemføres og anvendes på deres område.
 5. Med forbehold af artikel 8.6 (National behandling) og uden at dette berører andre former for tilsyn med grænseoverskridende handel med finansielle tjenesteydelser, kan en part kræve registrering eller godkendelse af leverandører af grænseoverskridende finansielle tjenesteydelser fra den anden part og af finansielle instrumenter.
 ARTIKEL 8.51
 Selvregulerende organisationer
 Hvis en part kræver, at finansielle tjenesteydere fra den anden part skal være medlemmer af, deltage i eller have adgang til en selvregulerende organisation for at kunne levere finansielle tjenesteydelser på eller til førstnævnte parts område, skal den sørge for, at den pågældende selvregulerende organisation overholder forpligtelserne i artikel 8.6 (National behandling) og artikel 8.11 (National behandling).
 ARTIKEL 8.52
 Betalings- og clearingsystemer
 Parterne indrømmer på vilkårene og betingelserne for national behandling i henhold til deres respektive adgangskriterier leverandører af finansielle tjenesteydelser fra den anden part, som er etableret på deres område og underlagt tilsynsregler mv. som leverandører af finansielle tjenesteydelser i henhold til deres nationale ret, adgang til betalings- og clearingsystemer, der drives af offentlige enheder, og til offentlige finansierings- og genfinansieringsfaciliteter, der er til rådighed som led i den normale forretningsgang. Denne artikel har ikke til formål at give adgang til en parts faciliteter med hensyn til långiver i sidste instans.
 ARTIKEL 8.53
 Nye finansielle tjenesteydelser
 Hver part tillader leverandører af finansielle tjenesteydelser fra den anden part at levere enhver ny finansiel tjenesteydelse, som den første part ville tillade dens egne lignende leverandører af finansielle tjenesteydelser at levere, uden at den første part skulle træffe yderligere lovgivningsmæssige foranstaltninger. En part kan bestemme den institutionelle og retlige form, gennem hvilken den nye finansielle tjenesteydelse må leveres, og kan kræve, at der skal indhentes tilladelse til levering af tjenesteydelsen. Kræver en part en sådan tilladelse, skal der træffes en afgørelse inden for en rimelig frist, og tilladelsen kan kun afslås af tilsynsmæssige årsager, jf. artikel 8.50 (Tilsynsklausul).
 ARTIKEL 8.54
 Databehandling
 1. Forudsat at der er truffet passende foranstaltninger til beskyttelse af privatlivets fred og fortroligheden, tillader parterne, at leverandører af finansielle tjenesteydelser fra den anden part overfører oplysninger i elektronisk eller anden form til og fra deres område med henblik på databehandling, når en sådan behandling er påkrævet som led i den normale forretningsgang hos de pågældende leverandører af finansielle tjenesteydelser.
 2. Parterne indfører eller opretholder passende foranstaltninger til beskyttelse af privatlivets fred og personoplysninger, herunder personlige optegnelser og konti, for så vidt disse foranstaltninger ikke anvendes til at omgå bestemmelserne i denne aftale.
 ARTIKEL 8.55
 Specifikke undtagelser
 1. Intet i dette kapitel må fortolkes således, at det forhindrer en part, herunder dens offentlige enheder, i på sit område ensidigt at udøve aktiviteter eller levere tjenesteydelser, der er del af en offentlig pensionsplan eller et lovbestemt socialt sikringssystem, undtagen når disse aktiviteter i henhold til partens nationale lovgivning må udøves af


text:
leverandører af finansielle tjenesteydelser i konkurrence med offentlige enheder eller private institutioner.
 2. Intet i denne aftale finder anvendelse på aktiviteter, der udøves af en centralbank eller monetær myndighed eller en anden offentlig enhed som led i penge- eller valutapolitikker.
 3. Intet i dette kapitel må fortolkes således, at det forhindrer en part, herunder dens offentlige enheder, i på sit område ensidigt at udøve aktiviteter eller levere tjenesteydelser for partens, herunder dens offentlige enheders, regning eller med dens, herunder dens offentlige enheders, garanti eller ved anvendelse af dens, eller dens offentlige enheders, finansielle ressourcer, undtagen når disse aktiviteter i henhold til partens nationale lovgivning må udøves af leverandører af finansielle tjenesteydelser i konkurrence med offentlige enheder eller private institutioner.
 UNDERAFDELING 7
 INTERNATIONALE SØTRANSPORTTJENESTER
 ARTIKEL 8.56
 Anvendelsesområde, definitioner og principper
 1. I denne underafdeling fastlægges principperne for liberaliseringen af internationale søtransporttjenester i medfør af afdeling B (Grænseoverskridende levering af tjenesteydelser), C (Etablering) og D (Fysiske personers midlertidige tilstedeværelse i forretningsøjemed).
 2. Med henblik på denne underafdeling omfatter »international søtransport« dør til dør-transport og multimodal transport, dvs. transport af gods, hvor der anvendes mere end en transportform, og som indebærer et søled, hvis sådan transport foretages i henhold til et gennemgående transportdokument, og med henblik herpå indebærer retten til direkte at indgå kontrakt med leverandører af andre transportformer.
 3. Hvad angår international søtransport forpligter parterne sig til effektivt at anvende principperne om uhindret adgang til laster på et kommercielt grundlag, frihed til at levere internationale søtransporttjenester samt national behandling i forbindelse med leveringen af sådanne tjenesteydelser.
 I betragtning af de eksisterende liberaliseringsniveauer mellem parterne inden for international søtransport:
 a)
 forpligter parterne sig til effektivt at anvende princippet om uhindret adgang til de internationale markeder for søtransport og erhverv på et kommercielt og ikkeforskelsbehandlende grundlag, og
 b)
 indrømmer parterne skibe, der fører den anden parts flag, eller som drives af tjenesteydere fra den anden part, en behandling, der ikke er mindre gunstig end den behandling, som den indrømmende part giver deres egne skibe eller, hvis den er gunstigere, den behandling, som den indrømmer tredjelandes skibe, bl.a. hvad angår adgang til havne, brug af infrastruktur og søfartshjælpetjenester i havnene samt med hensyn til dermed forbundne gebyrer og afgifter, toldfaciliteter og adgang til liggepladser og laste- og lossefaciliteter.
 4. Anvendelsen af disse principper indebærer, at parterne:
 a)
 ikke indfører lastfordelingsaftaler i fremtidige aftaler med tredjelande om søtransporttjenester, herunder transport af tør og flydende bulk og linjefart, og inden for en rimelig frist ophæver sådanne lastfordelingsaftaler, som måtte findes i tidligere aftaler, og
 b)
 fra og med denne aftales ikrafttræden afskaffer og undlader at indføre ensidige foranstaltninger (30) eller administrative, tekniske og andre hindringer, som kan udgøre en skjult restriktion eller kan have forskelsbehandlende virkninger for den frie udveksling af tjenesteydelser inden for international søtransport.
 5. Hver part tillader, at leverandører af internationale søtransporttjenester fra den anden part kan have et forretningssted på dens område på vilkår for oprettelse og drift i overensstemmelse med de vilkår, der er anført i dens liste over specifikke forpligtelser.
 6.


text:
Parterne stiller på rimelige og ikkeforskelsbehandlende vilkår og betingelser følgende tjenesteydelser til rådighed for den anden parts leverandører af internationale søtransporttjenester i havne:
 a)
 lodsning
 b)
 slæbe- og bugserassistance
 c)
 proviantering
 d)
 forsyning med brændstof og vand
 e)
 affaldsindsamling og deponering af ballastaffald
 f)
 skibsinspektørtjenester
 g)
 navigationsassistance
 h)
 kystbaserede operationelle tjenester, der er af betydning for skibsfarten, herunder kommunikation, leverance af vand og elektricitet, og
 i)
 nødreparationsfaciliteter, forankring, liggeplads og liggepladsfaciliteter.
 AFDELING F
 ELEKTRONISK HANDEL
 ARTIKEL 8.57
 Mål
 1. Parterne, der erkender, at elektronisk handel øger handelsmulighederne i mange sektorer, er enige om vigtigheden af at fremme anvendelsen og udviklingen af denne form for handel samt WTO-reglernes anvendelighed på elektronisk handel.
 2. Parterne er enige om at fremme udviklingen af deres indbyrdes elektroniske handel, særlig ved at samarbejde om de emner vedrørende elektronisk handel, der bringes op i dette kapitel. I den forbindelse bør parterne undgå at indføre unødvendige bestemmelser om eller restriktioner for elektronisk handel.
 3. Parterne erkender vigtigheden af den frie informationsstrøm på internettet, men er samtidig enige om, at denne ikke bør svække rettighederne for indehavere af intellektuelle ejendomsrettigheder, da det er vigtigt at beskytte disse rettigheder på internettet.
 4. Parterne er enige om, at udviklingen af elektronisk handel skal være fuldt forenelig med de internationale standarder for databeskyttelse for at sikre brugertilliden til elektronisk handel.
 ARTIKEL 8.58
 Told
 Parterne indfører ikke told på elektroniske overførsler.
 ARTIKEL 8.59
 Elektronisk levering af tjenesteydelser
 Det præciseres, at parterne bekræfter, at foranstaltninger, der vedrører leveringen af en tjenesteydelse ad elektronisk vej, er omfattet af forpligtelserne i de relevante bestemmelser i dette kapitel, dog med forbehold af de undtagelser, der måtte gælde i den forbindelse.
 ARTIKEL 8.60
 Elektroniske signaturer
 1. Parterne sørger for at lette forståelsen af hinandens regelsæt vedrørende elektroniske signaturer og - med forbehold af relevante nationale betingelser og retsforskrifter - at undersøge, hvorvidt der vil kunne indgås en aftale om gensidig anerkendelse af elektroniske signaturer i fremtiden.
 2. I forbindelse med gennemførelsen af målene i stk. 1 skal parterne hver især:
 a)
 så vidt muligt lette den anden parts deltagelse i formelle eller uformelle fora vedrørende elektroniske signaturer, der tilrettelægges af deres kompetente myndigheder, og gøre det muligt for den anden part at præsentere sit regelsæt vedrørende elektroniske signaturer
 b)
 så vidt muligt tilskynde til udveksling af synspunkter om elektroniske signaturer gennem særlige seminarer og ekspertmøder vedrørende f.eks. sikkerhed og interoperabilitet, og
 c)
 så vidt muligt bidrage til den anden parts indsats for at sætte sig ind i og analysere deres regelsæt ved at stille relevante oplysninger til rådighed.
 ARTIKEL 8.61
 Reguleringssamarbejde vedrørende elektronisk handel
 1. Parterne fører en dialog om reguleringsspørgsmål i forbindelse med elektronisk handel, hvor bl.a. følgende emner tages op:
 a)
 anerkendelse af certifikater til elektroniske signaturer, der udstedes til offentligheden, og fremme af grænseoverskridende certificeringstjenester
 b)
 formidleransvar for tjenesteydere med hensyn til videreformidling eller oplagring af oplysninger
 c)
 behandling af uopfordret elektronisk kommerciel kommunikation
 d)
 beskyttelse af forbrugerne, og
 e)
 andre emner af relevans for udviklingen af elektronisk handel.
 2. Samarbejdet kan tage form


text:
af udveksling af oplysninger om parternes respektive lovgivning vedrørende disse emner og om gennemførelsen af denne lovgivning.
 AFDELING G
 ALMINDELIGE BESTEMMELSER
 ARTIKEL 8.62
 Almindelige undtagelser
 Idet sådanne foranstaltninger ikke må anvendes på en måde, der udgør en vilkårlig eller uberettiget forskelsbehandling af den anden part, hvor de samme forhold gør sig gældende, eller en skjult begrænsning af etablering eller grænseoverskridende levering af tjenesteydelser, må intet i dette kapitel fortolkes således, at det forhindrer en part i at indføre eller håndhæve foranstaltninger:
 a)
 som er nødvendige af hensyn til den offentlige sikkerhed eller den offentlige sædelighed eller til opretholdelse af den offentlige orden (31)
 b)
 som er nødvendige for at beskytte menneskers, dyrs eller planters liv eller sundhed
 c)
 som vedrører bevarelsen af udtømmelige naturressourcer, hvis sådanne foranstaltninger indføres i forbindelse med begrænsninger for indenlandske erhvervsdrivende eller for indenlandsk levering eller forbrug af tjenesteydelser
 d)
 som er nødvendige til beskyttelse af nationale skatte af kunstnerisk, historisk eller arkæologisk værdi
 e)
 som er nødvendige for at sikre overholdelse af love eller administrative bestemmelser, der ikke er uforenelige med bestemmelserne i dette kapitel, herunder foranstaltninger, der vedrører:
 i)
 forebyggelse af vildledende eller svigagtig praksis eller følgerne af misligholdelse af kontrakter
 ii)
 beskyttelse af enkeltpersoners privatliv i forbindelse med behandling og udbredelse af personoplysninger og beskyttelse af fortroligheden af personlige optegnelser og konti, eller
 iii)
 sikkerhed,
 eller
 f)
 som er uforenelige med artikel 8.6 (National behandling) og artikel 8.11 (National behandling), forudsat at forskellen i behandling har til formål at sikre en effektiv eller retfærdig pålæggelse eller opkrævning af direkte skatter, der vedrører den anden parts økonomiske aktiviteter, erhvervsdrivende eller tjenesteydere. (32)
 ARTIKEL 8.63
 Gennemgang
 Med henblik på yderligere at udvide liberaliseringen og fjerne de resterende restriktioner samt sikre en samlet balance mellem rettigheder og forpligtelser gennemgår parterne dette kapitel og deres lister over specifikke forpligtelser senest tre år efter denne aftales ikrafttræden og derefter med regelmæssige mellemrum. Udvalget for Handel med Tjenesteydelser, Investeringer og Offentlige Udbud, nedsat ved artikel 16.2 (Specialiserede udvalg), kan som følge af denne gennemgang beslutte at ændre de relevante lister over specifikke forpligtelser.
 ARTIKEL 8.64
 Udvalget for Handel med Tjenesteydelser, Investeringer og Offentlige Udbud
 1. Udvalget for Handel med Tjenesteydelser, Investeringer og Offentlige Udbud er ansvarlig for effektiv gennemførelse af dette kapitel og skal med henblik herpå:
 a)
 regelmæssigt gennemgå hver parts gennemførelse af dette kapitel samt listerne over specifikke forpligtelser, jf. artikel 8.63 (Gennemgang)
 b)
 om nødvendigt træffe beslutninger i medfør af artikel 8.63 (Gennemgang) om ændring af tillæggene til bilag 8-A og 8-B, og
 c)
 behandle spørgsmål, som parterne måtte aftale, vedrørende dette kapitel.
 2. For så vidt angår kapitel ni (Offentlige Udbud) er ansvarsområderne for Udvalget for Handel med Tjenesteydelser, Investeringer og Offentlige Udbud fastlagt i artikel 9.19 (Udvalgets ansvarsområder).
 KAPITEL NI
 OFFENTLIGE UDBUD
 ARTIKEL 9.1
 Definitioner
 I dette kapitel forstås ved:
 a)
 »kommercielle varer og tjenesteydelser«: varer og tjenesteydelser af en type, der generelt sælges eller udbydes til salg på det kommercielle marked til og sædvanligvis købes af ikkestatslige købere til ikkestatslige formål
 b)
 »konkurrenceunderlagt


text:
aktivitet«: for Unionens vedkommende:
 i)
 en aktivitet, som udøves på en EU-medlemsstats område, og som er direkte undergivet konkurrence på markeder, hvortil adgangen ikke er begrænset, og
 ii)
 at en kompetent myndighed i Unionen har vedtaget en afgørelse om, hvorvidt nr. i) finder anvendelse;
 med henblik på litra b), nr. i), afgøres spørgsmålet om, hvorvidt en aktivitet er direkte undergivet konkurrence, på grundlag af de pågældende varers og tjenesteydelsers egenskaber, udbuddet af alternative varer og tjenesteydelser samt priserne og den faktiske eller potentielle tilstedeværelse af mere end en leverandør af de pågældende varer eller tjenesteydelser
 c)
 »bygge- og anlægstjenester«: en tjenesteydelse, der har til formål at udføre et hvilket som helst bygge- eller anlægsarbejde som defineret i afdeling 51 i FN's centrale produktklassifikation (»CPC«)
 d)
 »afhjælpende foranstaltninger«: i forbindelse med nationale klageprocedurer annullation eller foranledning af annullation af afgørelser, som en ordregiver har truffet ulovligt, herunder fjernelse af forskelsbehandlende tekniske, økonomiske eller finansielle specifikationer i meddelelsen om udbuddet, aftaledokumenterne eller andre dokumenter vedrørende udbudsproceduren
 e)
 »elektronisk auktion«: en iterativ proces, der involverer brug af elektroniske midler, således at leverandører kan fremlægge enten nye priser eller nye værdier for kvantificerbare, ikkeprismæssige elementer i tilbuddet i tilknytning til evalueringskriterier eller begge dele, og som fører til prioritering eller omprioritering af tilbuddene
 f)
 »skriftlig«: ethvert udtryk i ord eller tal, der kan læses, gengives og senere videreformidles; det kan omfatte elektronisk fremsendte og lagrede oplysninger
 g)
 »juridisk person«: en person som omhandlet i artikel 8.2 (Definitioner), litra b)
 h)
 en »juridisk person fra Unionen« eller en »juridisk person fra Singapore«: en person som omhandlet i artikel 8.2 (Definitioner), litra c)
 i)
 »udbud med forhandling«: en offentlig udbudsprocedure, hvorved ordregiveren kontakter en eller flere leverandører efter eget valg
 j)
 »lokalt etableret«: en juridisk person, som er etableret i en af parterne, og som ejes eller kontrolleres af fysiske eller juridiske personer i den anden part;
 en juridisk person er:
 i)
 »ejet« af fysiske eller juridiske personer i den anden part, hvis over 50 % af denne juridiske persons aktiekapital har personer i den anden part som egentlige ejere, og
 ii)
 »kontrolleret« af fysiske eller juridiske personer fra den anden part, hvis disse personer har beføjelse til at udpege et flertal af bestyrelsesmedlemmerne eller på anden måde lovligt styre denne juridiske persons aktiviteter
 k)
 »foranstaltning«: en lov, forskrift, procedure, administrativ vejledning eller praksis eller en ordregivers handlinger i forbindelse med de omfattede udbud
 l)
 »leverandørliste«: en liste over leverandører, som en ordregiver har fastslået opfylder betingelserne for optagelse på den pågældende liste, og som ordregiveren agter at anvende mere end en gang
 m)
 »meddelelse om påtænkte udbud«: en meddelelse offentliggjort af en ordregiver, som opfordrer interesserede leverandører til at indsende en anmodning om deltagelse, et tilbud eller begge dele
 n)
 »kompensation«: betingelser eller forpligtelser, der fremmer udviklingen af et lokalområde eller forbedrer en parts betalingsbalancesituation, f.eks. anvendelse af indenlandsk indhold, tildeling af licens på teknologi, investeringer, modkøb og lignende tiltag eller krav
 o)
 »offentligt udbud«: en offentlig udbudsprocedure, hvorved alle interesserede leverandører kan afgive tilbud


text:
p)
 »privatiseret«: for Singapores vedkommende en enhed, som er blevet rekonstrueret på grundlag af en ordregiver eller en del heraf som en juridisk person, der handler ud fra forretningsmæssige overvejelser i forbindelse med indkøb af varer og ikke længere er berettiget til at udøve offentlig myndighed, selv om regeringen stadig har økonomiske interesser i enheden eller udpeger medlemmer af dens bestyrelse;
 det skal præciseres, at en privatiseret enhed, hvis en parts regering har økonomiske interesser i enheden eller udpeger en embedsmand til dens bestyrelse, i forbindelse med indkøb af varer og tjenesteydelser anses for at handle ud fra forretningsmæssige overvejelser vedrørende f.eks. udbuddet af varer og tjenesteydelser og deres pris og kvalitet, hvis regeringen eller den således udpegede embedsmand hverken direkte eller indirekte påvirker eller kontrollerer de beslutninger, som bestyrelsen træffer vedrørende indkøb af varer eller tjenesteydelser
 q)
 »ordregiver«: en enhed, der er omfattet af bilag 9-A, 9-B eller 9-C
 r)
 »kvalificeret leverandør«: en leverandør, der opfylder betingelserne for deltagelse, og som en ordregiver derfor anerkender
 s)
 »den reviderede GPA«: teksten i aftalen om statslige indkøb som ændret ved protokollen om ændring af aftalen om offentlige udbud, udfærdiget i Genève den 30. marts 2012
 t)
 »begrænset udbud«: en offentlig udbudsprocedure, hvor ordregiveren kun opfordrer kvalificerede leverandører til at afgive tilbud
 u)
 »tjenesteydelser«: også bygge- og anlægsarbejder, medmindre andet er angivet
 v)
 »standard«: et dokument, der er godkendt af et anerkendt organ, og som med henblik på konstant og gentagen anvendelse fastsætter regler, retningslinjer eller kendetegn for varer eller de dermed forbundne processer og produktionsmetoder, hvis overholdelse ikke er obligatorisk; den kan også omfatte eller udelukkende fastsætte de krav til terminologi, symboler, emballering, mærkning eller etikettering, som en vare, tjenesteydelse, produktionsproces eller produktionsmetode skal opfylde
 w)
 »leverandør«: en person eller gruppe af personer, der leverer eller kan levere varer eller tjenesteydelser, og
 x)
 »teknisk specifikation«: et krav i udbuddet:
 i)
 hvorved kendetegnene for de varer eller tjenesteydelser, der skal indkøbes, herunder kvalitet, præstation, sikkerhed og dimensioner eller processerne eller metoderne for produktion eller levering heraf, fastsættes, eller
 ii)
 som vedrører kravene til terminologi, symboler, emballering, mærkning eller etikettering, således som de finder anvendelse på en vare eller tjenesteydelse.
 ARTIKEL 9.2
 Anvendelsesområde og dækning
 1. Dette kapitel finder anvendelse på alle foranstaltninger vedrørende omfattede udbud, uanset om de gennemføres helt eller delvis ved brug af elektroniske midler.
 2. I dette kapitel forstås ved »omfattede indkøb«: indkøb til statslig brug:
 a)
 af varer, tjenesteydelser eller alle kombinationer heraf:
 i)
 som specificeret i hver parts afdeling af bilag 9-A til 9-G, og
 ii)
 som ikke indkøbes med henblik på kommercielt salg eller videresalg eller til brug i forbindelse med produktion eller levering af varer og tjenesteydelser til kommerciel salg eller videresalg
 b)
 der foretages på basis af en kontrakt, uanset dennes form, herunder køb, leasing eller leje med eller uden forkøbsret, samt alle former for kontrakter med offentlig-private partnerskaber som defineret i bilag 9-I
 c)
 for hvilke værdien som anslået i overensstemmelse med stk. 6-8 svarer til eller overstiger den relevante tærskel, som er


text:
specificeret i bilag 9-A til 9-G, på datoen for offentliggørelse af en bekendtgørelse i overensstemmelse med artikel 9.6 (Bekendtgørelser)
 d)
 foretaget af en ordregiver, og
 e)
 som ikke på anden måde er udelukket fra at være omfattet i medfør af stk. 3 eller en parts afdeling i bilag 9-A til 9-G.
 3. Medmindre andet er bestemt i bilag 9-A til 9-G, finder dette kapitel ikke anvendelse på:
 a)
 erhvervelse eller leje af jord, eksisterende bygninger eller anden fast ejendom eller rettigheder hertil
 b)
 ikkekontraktspecifikke aftaler eller enhver form for bistand, som en part yder, herunder samarbejdsaftaler, tilskud, lån, kapitalindskud, garantier og skatteincitamenter
 c)
 køb eller erhvervelse af finansformidler- og depottjenesteydelser, likvidations- og forvaltningstjenesteydelser for regulerede finansieringsinstitutter og tjenesteydelser i forbindelse med salg, afvikling og distribution af offentlig gæld, herunder lån og statsobligationer, gældsbeviser og andre værdipapirer
 d)
 offentlige ansættelseskontrakter
 e)
 offentlige indkøb:
 i)
 med særlig sigte på at yde international bistand, herunder udviklingsbistand
 ii)
 inden for rammerne af den særlige procedure eller betingelse for en international aftale vedrørende udstationering af tropper eller vedrørende signatarlandenes fælles gennemførelse af et projekt, eller
 iii)
 i henhold til den særlige procedure eller på de særlige betingelser, der gælder for en international organisation eller en organisation finansieret gennem internationale tilskud, lån eller andre former for bistand, når den gældende procedure eller betingelse ville være uforenelig med dette kapitel.
 4. Hver part definerer følgende oplysninger i bilag 9-A til 9-G:
 a)
 i bilag 9-A, de statslige ordregivere, hvis udbud er omfattet af dette kapitel
 b)
 i bilag 9-B, de decentrale statslige ordregivere, hvis udbud er omfattet af dette kapitel
 c)
 i bilag 9-C, alle andre ordregivere, hvis udbud er omfattet af dette kapitel
 d)
 i bilag 9-D, de varer, der er omfattet af dette kapitel
 e)
 i bilag 9-E, de tjenesteydelser, dog ikke tjenesteydelser inden for bygge- og anlægssektoren, der er omfattet af dette kapitel
 f)
 i bilag 9-F, de tjenesteydelser inden for bygge- og anlægssektoren, der er omfattet af dette kapitel, og
 g)
 i bilag 9-G, almindelige bemærkninger af enhver form.
 5. Hvis en ordregiver i forbindelse med de omfattede udbud kræver, at personer, der ikke er omfattet af bilag 9-A til 9-C, skal gennemføre udbud i overensstemmelse med særlige krav, finder artikel 9.4 (Almindelige principper) tilsvarende anvendelse på sådanne krav.
 6. Ved vurderingen af værdien af et udbud med henblik på at afgøre, om der er tale om et omfattet udbud gælder følgende:
 a)
 ordregiveren må ikke opdele udbuddet i særskilte udbud eller vælge eller anvende en særlig beregningsmetode til at vurdere et offentligt udbuds værdi med henblik på helt eller delvis at udelukke det fra anvendelsen af dette kapitel, og
 b)
 ordregiveren skal anføre den anslåede, samlede maksimumværdi af kontrakten i hele dens varighed, uanset om den tildeles en eller flere leverandører og under hensyntagen til alle former for betaling, herunder:
 i)
 afgifter, gebyrer, provision og renter, og
 ii)
 hvis kontrakten omfatter valgmuligheder, den samlede værdi af disse valgmuligheder.
 7. Hvis et udbud fører til indgåelse af mere end én kontrakt eller til,


text:
at der indgås kontrakter i separate dele (i det følgende benævnt »successive udbud«), baseres beregningsgrundlaget for den samlede anslåede maksimumværdi på:
 a)
 værdien af successive udbud for samme vare eller tjenesteydelse, som er indgået i de foregående tolv måneder eller ordregiverens foregående regnskabsår, om muligt justeret for at tage hensyn til forventede ændringer i mængden eller værdien af den vare eller tjenesteydelse, der indkøbes de efterfølgende tolv måneder, eller
 b)
 den anslåede værdi af successive udbud vedrørende samme vare eller tjenesteydelse, der skal tildeles i de tolv måneder, der følger efter tildelingen af den første kontrakt, eller ordregiverens regnskabsår.
 8. I tilfælde af udbud i form af leasing eller leje af varer eller tjenesteydelser eller udbud, hvor den samlede pris ikke er specificeret, er grundlaget for værdiansættelsen:
 a)
 når der er tale om tidsbegrænsede kontrakter:
 i)
 hvor kontrakten løber i maksimalt tolv måneder, den samlede anslåede maksimumværdi i hele løbetiden, eller
 ii)
 hvor kontrakten løber i over tolv måneder, den samlede anslåede maksimumværdi, herunder en eventuel anslået restværdi
 b)
 hvor kontrakten er på ubestemt tid, den anslåede månedlige betaling ganget med 48, og
 c)
 hvor det ikke er sikkert, om kontrakten skal være tidsbegrænset, anvendes litra b).
 ARTIKEL 9.3
 Sikkerhed og generelle undtagelser
 1. Intet i dette kapitel må fortolkes således, at en part forhindres i at træffe foranstaltninger eller i at undlade at give oplysninger, som denne part anser for nødvendige af hensyn til beskyttelsen af sine vitale sikkerhedsinteresser i forbindelse med indkøb af våben, ammunition eller krigsmateriel eller indkøb, der er uomgængeligt nødvendige af hensyn til nationale sikkerheds- eller forsvarsformål.
 2. Med forbehold af kravet om, at sådanne foranstaltninger ikke anvendes på en måde, der udgør en vilkårlig eller uberettiget forskelsbehandling mellem parterne, hvis forhold ligner hinanden, eller en skjult begrænsning af handelen med tjenesteydelser, må intet i dette kapitel fortolkes således, at det forhindrer en part i at indføre eller håndhæve foranstaltninger, som:
 a)
 er nødvendige for at beskytte den offentlige moral, orden eller sikkerhed
 b)
 er nødvendige for at beskytte menneskers, dyrs eller planters liv eller sundhed
 c)
 er nødvendige for at beskytte intellektuel ejendomsret, eller
 d)
 vedrører handicappedes eller filantropiske institutioners varer og tjenesteydelser eller varer eller tjenesteydelser fremstillet ved fængselsarbejde.
 ARTIKEL 9.4
 Almindelige principper
 1. Med hensyn til alle foranstaltninger vedrørende omfattede udbud indrømmer parterne, herunder deres ordregivere, varer og tjenesteydelser fra den anden part og leverandører fra den anden part, der tilbyder varer eller tjenesteydelser, straks og betingelsesløst en behandling, der ikke er mindre gunstig end den, de og deres ordregivere indrømmer indenlandske varer, tjenesteydelser og leverandører.
 2. Med hensyn til alle foranstaltninger vedrørende de omfattede udbud må en part, herunder dennes ordregivere, ikke:
 a)
 behandle en lokalt etableret leverandør fra den anden part mindre gunstigt end en anden lokalt etableret leverandør på grundlag af graden af udenlandsk tilhørsforhold eller ejerskab, eller
 b)
 forskelsbehandle lokalt etablerede leverandører på grundlag af, at de varer eller tjenesteydelser, der tilbydes af denne leverandør til et givet udbud, er varer eller tjenesteydelser fra den anden part.
 3.


text:
Ved omfattede udbud ad elektronisk vej sørger ordregiveren for:
 a)
 at indkøbet gennemføres under anvendelse af informationsteknologisystemer og software, herunder sådanne, som vedrører autentifikation og kryptering af oplysninger, og som er alment tilgængelige og interoperable med andre alment tilgængelige informationsteknologisystemer og anden tilgængelig software, og
 b)
 at der opretholdes mekanismer, der sikrer integriteten af anmodninger om deltagelse og tilbud, herunder fastsættelse af tidspunktet for modtagelsen heraf og forebyggelse af upassende adgang.
 4. En ordregiver gennemfører omfattede udbud på en åben og upartisk måde:
 a)
 som er forenelig med dette kapitel og under anvendelse af metoder som f.eks. offentligt eller begrænset udbud og udbud med forhandling
 b)
 således at interessekonflikter undgås, og
 c)
 således at korrupt praksis forhindres.
 5. Med henblik på de omfattede udbud må ingen part anvende oprindelsesregler på varer eller tjenesteydelser indført fra eller leveret af den anden part, som afviger fra de oprindelsesregler, som parten samtidig anvender i den normale handel på indførsler eller leverancer af de samme varer eller tjenesteydelser fra den anden part.
 6. Hvad angår de omfattede udbud må ingen part, herunder dennes ordregivere, søge, tage hensyn til, indføre eller håndhæve kompensation.
 7. Stk. 1 og 2 finder ikke anvendelse på told og afgifter af enhver art, der pålægges ved eller i forbindelse med import, metoden for opkrævning af sådan told eller sådanne afgifter, andre importbestemmelser eller -formaliteter og foranstaltninger, der påvirker handelen med tjenesteydelser, med undtagelse af foranstaltninger vedrørende omfattede udbud.
 ARTIKEL 9.5
 Oplysninger om systemet for offentlige kontrakter
 1. Hver part:
 a)
 offentliggør straks alle love, administrative bestemmelser, retsafgørelser, alment gældende administrative afgørelser, standardbestemmelser i kontrakter, der er påbudt i medfør af love eller administrative bestemmelser, og som med henvisning er indarbejdet i udbudsbekendtgørelser og udbudsmateriale og procedurer i forbindelse med de omfattede udbud samt eventuelle ændringer heraf i officielt udpegede elektroniske medier eller papirmedier, som offentliggøres bredt og til stadighed er let tilgængelige for offentligheden, og
 b)
 giver på anmodning en forklaring heraf til den anden part.
 2. Hver part opfører i bilag 9-H:
 a)
 de elektroniske medier eller papirmedier, hvori parten offentliggør de oplysninger, der er beskrevet i stk. 1, og
 b)
 de elektroniske medier eller papirmedier, hvori parten offentliggør de bekendtgørelser, der kræves i artikel 9.6 (Bekendtgørelser), artikel 9.8 (Kvalifikationskrav til leverandører), stk. 8, og artikel 9.15 (Gennemsigtighed i forbindelse med oplysninger om udbud), stk. 2.
 3. Hver part underretter straks Udvalget om Handel med Tjenesteydelser, Investeringer og Offentlige Indkøb, nedsat ved artikel 16.2 (Specialiserede udvalg), om alle ændringer af de oplysninger om medier, som er anført i bilag 9-H.
 ARTIKEL 9.6
 Bekendtgørelser
 1. For hvert enkelt omfattet udbud offentliggør en ordregiver en bekendtgørelse om påtænkte udbud, som skal være tilgængelig ved hjælp af gratis elektroniske midler via et enkelt websted, undtagen i de i artikel 9.12 omhandlede tilfælde (Udbud med forhandling). Bekendtgørelsen om påtænkte udbud skal mindst indtil udløbet af den periode, der er anført i bekendtgørelsen, være lettilgængelig for offentligheden. Hver part opfører det relevante elektroniske medie i sin afdeling i bilag 9-H.
 2. Medmindre andet er


text:
fastsat i dette kapitel, skal alle bekendtgørelser om påtænkte udbud omfatte:
 a)
 ordregiverens navn og adresse samt andre nødvendige oplysninger for at kunne kontakte ordregiveren og indhente al relevant dokumentation vedrørende udbuddet samt omkostninger og eventuelle betalingsbetingelser
 b)
 en beskrivelse af udbuddet, herunder arten og mængden af varer eller tjenesteydelser, der er omfattet af udbuddet, og hvis mængden ikke kendes, så den skønnede mængde
 c)
 i tilfælde af successive udbud, eventuelt et skøn over tidsplanen for offentliggørelsen af efterfølgende bekendtgørelser om påtænkte udbud
 d)
 en beskrivelse af eventuelle optioner
 e)
 tidsfristen for levering af varer eller tjenesteydelser eller kontraktens varighed
 f)
 den udbudsmetode, der vil blive anvendt, og hvorvidt den indebærer forhandlinger eller elektroniske auktioner
 g)
 i givet fald adressen og sidste frist for indsendelse af anmodninger om deltagelse i en udbudsprocedure
 h)
 adressen og sidste frist for afgivelse af tilbud
 i)
 det eller de sprog, hvorpå tilbuddene eller anmodningerne om deltagelse kan indgives, hvis de kan indgives på et andet sprog end et officielt sprog på det sted, hvor ordregiveren er placeret
 j)
 en liste over og en kort beskrivelse af eventuelle betingelser for leverandørers deltagelse, herunder eventuelle krav om specifikke dokumenter eller certifikater, som leverandørerne skal fremlægge i forbindelse hermed, medmindre sådanne krav er indeholdt i det udbudsmateriale, der stilles til rådighed for alle interesserede leverandører samtidig med bekendtgørelsen om det påtænkte udbud
 k)
 hvis en ordregiver har til hensigt at udvælge et begrænset antal kvalificerede leverandører, der inviteres til at deltage i udbuddet, jf. artikel 9.8 (Kvalifikationskrav til leverandører), angives det, hvilke kriterier der vil blive anvendt for at udvælge disse leverandører, og eventuelle begrænsninger i antallet af leverandører, der vil kunne afgive tilbud, og
 l)
 angivelse af, om kontrakten er omfattet af denne aftale.
 3. I forbindelse med hvert planlagt offentligt udbud offentliggør ordregiveren på et af WTO-sprogene et resumé af udbudsbekendtgørelsen, som er let tilgængeligt, samtidigt med offentliggørelsen af bekendtgørelsen om de påtænkte udbud. Bekendtgørelsen skal indeholde mindst følgende oplysninger:
 a)
 genstanden for udbuddet
 b)
 sidste frist for afgivelse af bud eller en eventuel sidste frist for at indgive anmodninger om deltagelse i et offentligt indkøb eller optagelse på en leverandørliste, og
 c)
 den adresse, hvorfra der kan anmodes om dokumenter vedrørende det offentlige indkøb.
 4. Ordregiverne opfordres til så tidligt som muligt hvert regnskabsår at offentliggøre en bekendtgørelse om deres fremtidige udbudsplaner (i det følgende benævnt »bekendtgørelse om påtænkte udbud«) på det enkelte websted, der anvendes til offentliggørelse af bekendtgørelser om påtænkte udbud. Denne bekendtgørelse om påtænkte udbud bør indeholde oplysninger om genstanden for udbuddet og den planlagte dato for offentliggørelsen af bekendtgørelsen om påtænkte udbud.
 5. En ordregiver, der er omfattet af bilag 9-B eller 9-C, kan anvende en bekendtgørelse om planlagte udbud som en bekendtgørelse om påtænkte udbud, forudsat at den indeholder så mange af oplysningerne i stk. 2, som er tilgængelige, og en bemærkning om, at interesserede leverandører bør give udtryk for deres interesse i udbuddene over for ordregiveren.
 ARTIKEL 9.7
 Betingelser for deltagelse
 1. En ordregiver begrænser betingelserne for deltagelse


text:
i et udbud til de betingelser, der er vigtige for at sikre, at en leverandør har juridisk, kommerciel, teknisk og finansiel kapacitet til at påtage sig det relevante udbud.
 2. Ved fastlæggelsen af betingelserne for deltagelse:
 a)
 må ordregiveren ikke stille som betingelse, at en leverandør for at kunne deltage i et udbud tidligere har fået tildelt en eller flere kontrakter af en parts ordregivere, eller at leverandøren har tidligere arbejdserfaringer på den pågældende parts område, men
 b)
 kan ordregiveren kræve relevante forudgående erfaringer, som er vigtige for at opfylde kravene i forbindelse med udbuddet.
 3. Ved vurderingen af, om en leverandør opfylder betingelserne for deltagelse:
 a)
 evaluerer ordregiveren leverandørens finansielle kapacitet og kommercielle og tekniske evner på grundlag af dennes forretningsaktiviteter både inden for og uden for partens ordregivers område, og
 b)
 baserer ordregiveren sin evaluering på de betingelser, som denne på forhånd har specificeret i udbudsbekendtgørelsen eller udbudsmaterialet.
 4. Hvis der foreligger relevant dokumentation kan en part, herunder dens ordregivere, udelukke en leverandør med henvisning til f.eks.
 a)
 konkurs
 b)
 falske erklæringer
 c)
 betydelige manglende resultater i forbindelse med væsentlige krav eller forpligtelser i medfør af en eller flere tidligere kontrakter
 d)
 endelige domme for alvorlige forbrydelser eller andre alvorlige lovovertrædelser
 e)
 faglig forseelse eller handlinger og forsømmelser, der påvirker leverandørens kommercielle integritet negativt, eller
 f)
 manglende indbetaling af skatter.
 ARTIKEL 9.8
 Kvalifikationskrav til leverandører
 1. En part, herunder dennes ordregivere, kan opretholde et registreringssystem, hvor interesserede leverandører registrerer sig og opgiver visse informationer.
 2. Parterne sikrer:
 a)
 at deres ordregivere bestræber sig på at mindske forskellene mellem deres kvalifikationsprocedurer, og
 b)
 at ordregivere, der fører registreringssystemer, bestræber sig på at mindske forskellene mellem deres registreringssystemer.
 3. En part, herunder dennes ordregivere, må ikke vedtage og anvende registreringssystemer eller kvalifikationsprocedurer, der har til formål eller virkning at skabe unødige hindringer for, at en anden parts leverandører deltager i dens udbud.
 4. Hvis en ordregiver har til hensigt at anvende begrænset udbud skal denne ordregiver:
 a)
 i bekendtgørelsen om påtænkte udbud medtage mindst de oplysninger, der er angivet i artikel 9.6 (Bekendtgørelser), stk. 2, litra a), b), f), g), j), k) og l), og opfordre leverandørerne til at indgive en anmodning om deltagelse, og
 b)
 ved begyndelsen af fristen for afgivelse af tilbud formidle mindst de oplysninger, der er angivet i artikel 9.6 (Bekendtgørelser), stk. 2, litra c), d), e), h) og i), til de kvalificerede leverandører, som informeres som anført i artikel 9.10 (Frister), stk. 3, litra b).
 5. En ordregiver giver alle kvalificerede leverandører mulighed for at deltage i et bestemt udbud, medmindre ordregiveren i bekendtgørelsen om det påtænkte udbud angiver en eventuel begrænsning i antallet af leverandører, der vil kunne deltage i udbuddet, og angiver kriterierne for at udvælge et begrænset antal leverandører. Det antal leverandører, som vil kunne deltage i udbuddet, skal under alle omstændigheder være tilstrækkeligt stort til at sikre konkurrence uden at påvirke den operationelle effektivitet af systemet for offentlige kontrakter.
 6. Er udbudsmaterialet ikke gjort offentligt tilgængeligt fra datoen for offentliggørelsen af


text:
den i stk. 4 omhandlede bekendtgørelse, sikrer ordregiveren, at de pågældende dokumenter gøres tilgængelige samtidigt for alle kvalificerede leverandører, der er udvalgt i overensstemmelse med stk. 5.
 7. En ordregiver kan føre en leverandørliste, forudsat at en meddelelse, der opfordrer interesserede leverandører til at anmode om optagelse på listen:
 a)
 offentliggøres en gang om året, og
 b)
 løbende gøres tilgængelig i et af de relevante medier i bilag 9-H, hvis den offentliggøres elektronisk.
 8. Den i stk. 7 omhandlede meddelelse skal omfatte:
 a)
 en beskrivelse af de varer og tjenesteydelser eller kategorier heraf, i forbindelse med hvilke listen eventuelt vil blive anvendt
 b)
 de betingelser, leverandørerne skal opfylde for at blive optaget på listen, og de metoder, ordregiveren vil anvende med henblik på at kontrollere, om en leverandør opfylder de pågældende betingelser
 c)
 ordregiverens navn og adresse samt andre oplysninger, som er nødvendige for at kunne kontakte ordregiveren og indhente al relevant dokumentation vedrørende listen
 d)
 listens gyldighedsperiode og den metode, hvorved den vil blive fornyet eller bragt til ophør, eller, hvis gyldighedsperioden ikke er angivet, den metode, hvorved der vil blive givet underretning om, at anvendelsen af listen er bragt til ophør, og
 e)
 en påtegning om, at listen kan anvendes til udbud omfattet af denne aftale.
 9. Hvis en leverandørliste er gyldig i tre år eller mindre, kan en ordregiver uanset stk. 7 nøjes med at offentliggøre den meddelelse, der er omhandlet i stk. 7, én gang i begyndelsen af det tidsrum, hvori listen er gyldig, forudsat at meddelelsen:
 a)
 angiver, hvor lang tid listen er gyldig, og at der ikke vil blive offentliggjort yderligere meddelelser, og
 b)
 offentliggøres ved hjælp af elektroniske midler og er kontinuerligt tilgængelig i hele gyldighedsperioden.
 10. En ordregiver giver leverandører mulighed for på et hvilket som helst tidspunkt at ansøge om at blive optaget på leverandørlisten og medtager alle kvalificerede leverandører på listen inden for et rimeligt kort tidsrum.
 11. Hvis en leverandør, som ikke er optaget på en leverandørliste indgiver en anmodning om deltagelse i et udbud på grundlag af en leverandørliste og den krævede relevante dokumentation inden for den i artikel 9.10 (Frister), stk. 2, omhandlede frist, undersøger ordregiveren anmodningen. Ordregiveren undlader ikke at tage leverandøren i betragtning til udbuddet med henvisning til, at ordregiveren ikke har tilstrækkelig tid til at undersøge anmodningen, medmindre ordregiveren i ekstraordinære tilfælde på grund af udbuddets kompleksitet ikke kan afslutte undersøgelsen af anmodningen inden for fristen for afgivelse af tilbud.
 12. En ordregiver, der er omfattet af bilag 9-C, kan anvende en meddelelse, hvori leverandører opfordres til at ansøge om optagelse på leverandørlisten, som en bekendtgørelse om påtænkte udbud, forudsat at:
 a)
 meddelelsen offentliggøres i overensstemmelse med stk. 7 og omfatter de i stk. 8 omhandlede oplysninger, så mange af de oplysninger, der kræves i henhold til artikel 9.6 (Bekendtgørelser), stk. 2, som er tilgængelige, og en bemærkning om, at den udgør en bekendtgørelse om påtænkte udbud, eller at kun leverandørerne på leverandørlisten vil modtage yderligere bekendtgørelser om udbud omfattet af leverandørlisten, og
 b)


text:
ordregiveren straks giver leverandører, som over for ordregiveren har udtrykt interesse i et bestemt udbud, tilstrækkelige oplysninger til, at de kan vurdere deres interesse i udbuddet, herunder alle de resterende oplysninger, der kræves i henhold til artikel 9.6 (Bekendtgørelser), stk. 2, for så vidt som disse oplysninger foreligger.
 13. En ordregiver, der er omfattet af bilag 9-C, kan give en leverandør, der har ansøgt om optagelse på leverandørlisten i overensstemmelse med stk. 10, mulighed for at afgive tilbud i forbindelse med et bestemt udbud, hvis ordregiveren har tilstrækkelig tid til at undersøge, om leverandøren opfylder betingelserne for deltagelse.
 14. En ordregiver informerer straks alle leverandører, der indgiver en anmodning om deltagelse eller om optagelse på leverandørlisten, om sin beslutning med hensyn til anmodningen.
 15. Hvis en ordregiver afviser at efterkomme en leverandørs anmodning om at blive kvalificeret eller om optagelse på leverandørlisten, ophører med at anerkende en leverandør som kvalificeret eller fjerner en leverandør fra leverandørlisten, informerer ordregiveren straks leverandøren og sender på leverandørens anmodning straks en skriftlig forklaring på årsagerne til sin beslutning.
 ARTIKEL 9.9
 Tekniske specifikationer og udbudsmateriale
 1. En ordregiver udarbejder, vedtager eller anvender ingen tekniske specifikationer eller foreskriver ikke en overensstemmelsesvurderingsprocedure med henblik på eller som har til følge at skabe unødvendige hindringer for international handel.
 2. Ved fastsættelsen af de tekniske specifikationer for de varer eller tjenesteydelser, der er genstand for det offentlige udbud, sørger ordregiveren, når det er relevant, for:
 a)
 at fastsætte de tekniske specifikationer på grundlag af ydeevne og funktionsdygtighed og ikke på grundlag af design eller beskrivende egenskaber, og
 b)
 at basere de tekniske specifikationer på internationale standarder, hvis sådanne forefindes, og hvis det ikke er tilfældet, på nationale tekniske forskrifter, anerkendte nationale standarder eller byggeforskrifter.
 3. Anvendes der design eller beskrivende egenskaber i forbindelse med de tekniske specifikationer, bør ordregivere, når det er relevant, anvende udtryk som »eller lignende« i udbudsmaterialet og tage hensyn til tilbud, som klart opfylder kravene til design og beskrivende egenskaber og er egnede til det påtænkte formål.
 4. En ordregiver må ikke stille krav om tekniske specifikationer, der kræver eller henviser til et bestemt varemærke eller handelsnavn, patent, ophavsret, design eller type eller en bestemt oprindelse, producent eller leverandør, medmindre der ikke findes nogen anden nøjagtig eller forståelig måde at beskrive et indkøbsbehov på, og forudsat at ordregiveren i sådanne tilfælde anvender udtryk såsom »eller lignende« i udbudsmaterialet.
 5. Ordregivere må ikke på en måde, der kan have til følge at forhindre konkurrence, søge eller modtage rådgivning, der kan anvendes til at udarbejde eller benytte en teknisk specifikation til et bestemt udbud, fra personer, som måtte have en forretningsmæssig interesse i det pågældende udbud.
 6. Det skal bemærkes, at hver part, herunder deres ordregivere, i overensstemmelse med denne artikel kan udarbejde, vedtage eller anvende tekniske specifikationer til at fremme bevarelsen af naturressourcer eller miljøbeskyttelsen.
 7. Når ordregivere fastsætter miljøegenskaber i form af funktionsdygtighed eller funktionelle krav som omhandlet i stk. 2, litra a), kan de vælge at anvende detaljerede specifikationer eller om nødvendigt dele heraf


text:
som fastlagt i Unionens miljømærker eller miljømærker i Singapore, forudsat at:
 a)
 de er egnede til at definere egenskaberne ved de varer eller ydelser, som kontrakten handler om
 b)
 kravene til mærket er fastlagt på grundlag af videnskabelige oplysninger, og
 c)
 alle interesserede parter har adgang til specifikationerne.
 8. Ordregivere forelægger leverandørerne et udbudsmateriale, der indeholder alle de oplysninger, der er nødvendige, for at leverandørerne kan udarbejde og indgive deres tilbud. Udbudsmaterialet skal, medmindre der allerede er fastsat andet i bekendtgørelsen om de påtænkte udbud, indeholde en fuldstændig beskrivelse af:
 a)
 genstande for udbuddet, herunder arten og mængden af varer eller tjenesteydelser, der skal indkøbes, og hvis mængden ikke kendes, så den skønnede mængde og eventuelle krav, der skal opfyldes, herunder tekniske specifikationer, overensstemmelsesvurdering, planer, tegninger eller brugsanvisninger
 b)
 eventuelle betingelser for leverandørers deltagelse, herunder en liste over oplysninger og dokumenter, som leverandørerne skal indgive i forbindelse med deres deltagelse
 c)
 alle evalueringskriterier, som ordregiveren anvender ved tildelingen af kontrakten, og undtagen hvis prisen er det eneste kriterium, hvert kriteriums relative betydning
 d)
 eventuelle autentificerings- eller krypteringskrav eller andet, hvis ordregiveren vil gennemføre udbudsproceduren ved brug af elektroniske midler
 e)
 reglerne for den elektroniske auktion, hvis ordregiveren vil afholde en sådan, herunder præcisering af de elementer i tilbuddet, der vedrører evalueringskriterierne
 f)
 datoen, tidspunktet og stedet for åbning af tilbuddene i tilfælde af en offentlig åbning af tilbuddene, samt eventuelt hvilke personer der må være til stede
 g)
 eventuelle andre betingelser, herunder betalingsbetingelser og begrænsninger i de midler, der må anvendes til at afgive tilbuddene, f.eks. i papirform eller elektronisk, og
 h)
 eventuelle datoer for levering af varer eller tjenesteydelser.
 9. Ved fastsættelsen af leveringsdatoen for varer og tjenesteydelser, der indkøbes, tager ordregivere hensyn til faktorer som f.eks. udbuddets kompleksitet, omfanget af den forventede udlicitering og den tid, som der realistisk set kræves til produktion, udtagning fra lager og transport af varer fra forsendelsesstedet eller til levering af tjenesteydelser.
 10. Ordregivere kan fastsætte miljøegenskaber vedrørende udbuddet, såfremt disse er forenelige med de i dette kapitel fastsatte regler og er anført i bekendtgørelsen om påtænkte udbud eller i en anden bekendtgørelse, der anvendes som bekendtgørelse om påtænkte udbud (33) eller udbudsmateriale.
 11. De evalueringskriterier, der er fastsat i bekendtgørelsen om det påtænkte udbud eller i en anden bekendtgørelse, der anvendes som bekendtgørelse om påtænkte udbud, eller i udbudsmaterialet, kan bl.a. omfatte pris og andre omkostningsfaktorer, kvalitet, tekniske egenskaber, miljøegenskaber og leveringsbetingelser.
 12. Ordregivere skal straks:
 a)
 stille udbudsmaterialet til rådighed for at sikre, at interesserede leverandører har tilstrækkelig tid til at indgive deres tilbud
 b)
 forelægge interesserede leverandører udbudsmaterialet efter anmodning, og
 c)
 svare på rimelige anmodninger om relevante oplysninger fra interesserede eller deltagende leverandører, forudsat at sådanne oplysninger ikke giver den pågældende leverandør en fordel i forhold til andre leverandører.
 13. Hvis en ordregiver forud for tildelingen af en kontrakt ændrer de kriterier eller krav, der er fastsat i bekendtgørelsen om det påtænkte udbud eller i en anden bekendtgørelse, der anvendes som bekendtgørelse om påtænkte udbud, eller i det udbudsmateriale,


text:
der udleveres til deltagende leverandører, eller ændrer eller genudsender en bekendtgørelse eller et udbudsmateriale, sender ordregiver skriftligt alle sådanne ændringer eller den ændrede eller genudsendte bekendtgørelser eller det ændrede eller genudsendte udbudsmateriale:
 a)
 til alle leverandører, der deltager på tidspunktet for ændringen eller genudsendelsen, hvis ordregiveren har kendskab til sådanne leverandører, og i alle andre tilfælde på samme måde, som de oprindelige oplysninger blev offentliggjort, og
 b)
 i tilstrækkelig god tid til, at disse leverandører eventuelt kan ændre og indgive ændrede bud.
 ARTIKEL 9.10
 Frister
 1. En ordregiver giver i overensstemmelse med sine egne rimelige behov leverandørerne tilstrækkelig tid til at udarbejde og indgive anmodninger om deltagelse og til at afgive tilbud, idet der tages hensyn til faktorer såsom:
 a)
 udbuddets art og kompleksitet
 b)
 omfanget af den forventede udlicitering, og
 c)
 den tid, det tager at fremsende tilbud fra såvel udlandet som selve landet, når de ikke fremsendes ved brug af elektroniske midler.
 Disse frister, inklusive eventuelle forlængelser, skal være fælles for alle interesserede eller deltagende leverandører.
 2. En ordregiver, der anvender begrænset udbud, skal fastsætte, at sidste frist for indgivelse af anmodninger om deltagelse principielt ikke kan være mindre end 25 dage fra datoen for offentliggørelsen af bekendtgørelsen om det påtænkte udbud. Hvis særlig tvingende omstændigheder, som kan dokumenteres af ordregiveren, ikke gør det muligt at overholde den pågældende frist, kan fristen afkortes til ikke under 10 dage.
 3. Med forbehold af stk. 4, 5, 7 og 8 skal ordregiveren fastsætte, at sidste frist for indgivelse af tilbud ikke er på under 40 dage fra den dato, hvor:
 a)
 bekendtgørelsen om de påtænkte udbud i tilfælde af offentligt udbud offentliggøres eller
 b)
 ordregiveren i tilfælde af et begrænset udbud meddeler leverandørerne, at de vil blive opfordret til at afgive tilbud, uanset om ordregiveren anvender leverandørlisten eller ej.
 4. Ordregiveren kan mindske den frist for afgivelse af tilbud, der er fastsat i stk. 3, til ikke under 10 dage, hvis:
 a)
 ordregiveren har offentliggjort en bekendtgørelse om det planlagte udbud i medfør af artikel 9.6 (Bekendtgørelser), stk. 4, mindst 40 dage og ikke over 12 måneder forud for offentliggørelsen af bekendtgørelsen om det påtænkte udbud, og denne bekendtgørelse indeholder:
 i)
 en beskrivelse af udbuddet
 ii)
 den omtrentlige sidste frist for afgivelse af tilbud eller indsendelse af anmodninger om deltagelse
 iii)
 en erklæring om, at interesserede leverandører over for ordregiveren bør give udtryk for deres interesse i at deltage i udbuddet
 iv)
 den adresse, hvorfra der kan anmodes om dokumenter vedrørende udbuddet, og
 v)
 så mange af de oplysninger, der er påkrævet til bekendtgørelsen om det påtænkte udbud i medfør af artikel 9.6 (Bekendtgørelser), stk. 2, som er tilgængelige
 b)
 ordregiveren i forbindelse med offentlige indkøb af tilbagevendende art i en første udbudsbekendtgørelse har anført, at der i efterfølgende udbudsbekendtgørelser vil blive fastsat frister for afgivelse af bud på grundlag af dette stykke, eller
 c)
 særlig tvingende omstændigheder, som kan dokumenteres af ordregiveren, ikke gør det muligt at overholde den frist for afgivelse af tilbud, der er fastsat i medfør


text:
af stk. 3.
 5. Ordregiveren kan afkorte den frist for afgivelse af tilbud, der er fastsat i stk. 3, til ikke under fem dage i forbindelse med hver af følgende omstændigheder:
 a)
 bekendtgørelsen om det påtænkte udbud offentliggøres ved brug af elektroniske midler
 b)
 hele udbudsmaterialet stilles til rådighed ved brug af elektroniske midler fra datoen for offentliggørelsen af bekendtgørelsen om det påtænkte offentlige indkøb, og
 c)
 ordregiveren kan modtage tilbuddene ved brug af elektroniske midler.
 6. Brugen af stk. 5 sammenholdt med stk. 4 må under ingen omstændigheder medføre, at de frister for afgivelse af tilbud, der er fastsat i stk. 3, afkortes til under 10 dage fra datoen for offentliggørelsen af bekendtgørelsen om det påtænkte offentlige indkøb.
 7. Uanset alle øvrige bestemmelser i denne artikel kan ordregiveren, når der købes kommercielle varer eller tjenesteydelser eller en kombination heraf, afkorte den frist for afgivelse af tilbud, der er fastsat i stk. 3, til ikke under 13 dage, forudsat at ordregiveren samtidig ved brug af elektroniske midler offentliggør både bekendtgørelsen om de påtænkte udbud og udbudsmaterialet. Hvis ordregiveren også accepterer tilbud vedrørende kommercielle varer eller tjenesteydelser afgivet ved brug af elektroniske midler, kan denne desuden afkorte den tidsfrist, der er fastsat i overensstemmelse med stk. 3, til ikke under 10 dage.
 8. Hvis en ordregiver, der er omfattet af bilag 9-B eller 9-C, har udvalgt alle eller et begrænset antal kvalificerede leverandører, kan fristen for afgivelse af tilbud fastsættes i fællesskab mellem ordregiveren og de udvalgte leverandører. Hvis intet er aftalt, må fristen ikke være på under 10 dage.
 ARTIKEL 9.11
 Forhandlinger
 1. Parterne kan fastsætte bestemmelser om, at ordregivere skal føre forhandlinger:
 a)
 hvis ordregiveren har anført, at det er hensigten at føre forhandlinger i den i artikel 9.6 (Bekendtgørelser), stk. 2, omhandlede bekendtgørelse om påtænkte udbud, eller
 b)
 hvis det ved vurderingen konstateres, at intet tilbud indlysende er mest fordelagtigt ud fra de specifikke vurderingskriterier, der er fastsat i bekendtgørelsen om påtænkte udbud eller en anden bekendtgørelse, der anvendes som bekendtgørelse om påtænkte udbud, eller udbudsmaterialet.
 2. Ordregivere skal:
 a)
 sikre, at udelukkelse af leverandører, der deltager i forhandlingerne, foretages i overensstemmelse med de vurderingskriterier, der er fastsat i bekendtgørelsen om påtænkte udbud eller en anden bekendtgørelse, der anvendes som bekendtgørelse om påtænkte udbud, eller udbudsmaterialet, og
 b)
 når forhandlingerne er afsluttet, fastsætte en fælles frist for alle de resterende deltagende leverandører, inden for hvilken de kan afgive nye eller ændrede tilbud.
 ARTIKEL 9.12
 Udbud med forhandling
 1. Forudsat at denne bestemmelse ikke anvendes med henblik på at undgå konkurrence mellem leverandører eller på en måde, der forskelsbehandler leverandører fra den anden part eller beskytter indenlandske leverandører, kan en ordregiver anvende udbud med forhandling og vælge ikke at anvende artikel 9.6 (Bekendtgørelser), artikel 9.7 (Betingelser for deltagelse), artikel 9.8 (Kvalifikationskrav til leverandører), artikel 9.9 (Tekniske specifikationer og udbudsmateriale), stk. 8-13, artikel 9.10 (Frister), artikel 9.11 (Forhandlinger), artikel 9.13 (Elektroniske auktioner) og artikel 9.14 (Behandling af tilbud og kontrakttildeling), dog udelukkende på følgende betingelser:
 a)
 hvor:
 i)
 der ingen


text:
tilbud blev afgivet, eller ingen leverandører anmodede om at deltage
 ii)
 der ikke blev afgivet bud, der er i overensstemmelse med udbudsmaterialets væsentlige krav
 iii)
 ingen leverandører opfyldte betingelserne for at deltage, eller
 iv)
 de afgivne tilbud har været genstand for hemmelige aftaler,
 forudsat at ordregiveren ikke ændrer kravene i udbudsmaterialet væsentligt
 b)
 hvis kun en særlig leverandør kan levere varerne eller tjenesteydelserne, og der ikke findes alternative varer eller tjenesteydelser, der kan erstatte disse, af følgende grunde:
 i)
 fordi der er tale om et kunstværk
 ii)
 som følge af beskyttelse af patenter, ophavsrettigheder eller andre eksklusive rettigheder, eller
 iii)
 som følge af manglende konkurrence af tekniske årsager
 c)
 med henblik på yderligere leverancer fra den oprindelige leverandør af varer og tjenesteydelser, der ikke var omfattet af det oprindelige udbud, hvis en ændring af leverandøren af sådanne supplerende varer og tjenesteydelser:
 i)
 ikke er mulig af økonomiske eller tekniske årsager såsom krav om indbyrdes ombyttelighed eller interoperabilitet med eksisterende udstyr, software, tjenesteydelser eller installationer, der blev indkøbt i forbindelse med det oprindelige udbud, og
 ii)
 ville forårsage betydelige problemer eller en væsentlig gentagelse af ordregiverens omkostninger
 d)
 for så vidt det er strengt nødvendigt, når tvingende grunde som følge af begivenheder, som ordregiveren ikke har kunnet forudse, gør det umuligt at fremskaffe varerne eller tjenesteydelserne i tide ved offentligt eller begrænset udbud
 e)
 når der er tale om varer, der indkøbes på et råvaremarked
 f)
 når ordregiveren indkøber prototyper eller et nyt produkt eller en ny tjenesteydelse, der er blevet udviklet på ordregiverens foranledning som led i eller med henblik på en bestemt kontrakt om forskning, forsøg, undersøgelse eller nyudvikling. Nyudvikling af nye varer eller tjenesteydelser kan omfatte en begrænset produktion eller begrænsede ydelser med henblik på at indarbejde resultaterne af feltforsøg for at vise, at varen eller tjenesteydelsen kan fremstilles eller leveres i større mængder og i en acceptabel kvalitet, men omfatter ikke serieproduktion eller levering med henblik på påvisning af varens handelsmæssige levedygtighed eller til dækning af forsknings- og udviklingsomkostninger
 g)
 når der er tale om indkøb på ekstraordinært gunstige vilkår, der kun opstår inden for en meget kort tidsramme i tilfælde af usædvanlige salg, f.eks. ved likvidation, tvangsadministration eller konkurs, og ikke om rutinemæssige indkøb fra sædvanlige leverandører, og
 h)
 hvis en kontrakt tildeles vinderen af en designkonkurrence, forudsat at:
 i)
 konkurrencen blev organiseret på en måde, der er i overensstemmelse med principperne i dette kapitel, navnlig bestemmelserne om offentliggørelse af en bekendtgørelse om påtænkte udbud, og
 ii)
 deltagerne blev bedømt af en uafhængig jury med henblik på at tildele vinderen en designkontrakt.
 2. Ordregivere udarbejder en skriftlig rapport om hver enkelt kontrakt, der indgås i henhold til bestemmelserne i stk. 1. Rapporten skal indeholde ordregiverens navn, de indkøbte varers eller tjenesteydelsers værdi og art og en erklæring om de bestemmelser og omstændigheder, jf. stk. 1, der berettiger anvendelsen af udbud med forhandling.
 ARTIKEL 9.13
 Elektroniske auktioner
 Hvis en ordregiver har til hensigt at gennemføre omfattede offentlige indkøb ved brug af en elektronisk auktion, giver ordregiveren, inden


text:
den elektroniske auktion starter, hver deltager:
 a)
 oplysninger om den automatiske evalueringsmetode, herunder den matematiske formel, der er baseret på de evalueringskriterier, der er fastsat i udbudsmaterialet, og som vil blive anvendt i den automatiske prioritering eller fornyede prioritering af tilbuddene
 b)
 resultaterne af en eventuel oprindelig evaluering af elementer i den pågældendes bud, hvis kontrakten skal tildeles på grundlag af det mest fordelagtige tilbud, og
 c)
 alle andre relevante oplysninger vedrørende gennemførelsen af auktionen.
 ARTIKEL 9.14
 Behandling af tilbud og kontrakttildeling
 1. En ordregiver modtager, åbner og behandler alle tilbud efter procedurer, der garanterer, at udbudsproceduren bliver fair og upartisk, og at tilbuddenes indhold holdes fortroligt.
 2. En ordregiver straffer ikke en leverandør, hvis tilbud modtages efter fristen for indgivelse af tilbud, hvis forsinkelsen udelukkende skyldes en fejlekspedition fra ordregiverens side.
 3. Såfremt en ordregiver giver en leverandør mulighed for at rette utilsigtede formfejl mellem tidspunktet for åbning af tilbuddene og for tildeling af kontrakten, sikrer ordregiveren alle deltagende leverandører samme mulighed.
 4. For at komme i betragtning ved tildeling af en kontrakt skal tilbuddet være skriftligt og på tidspunktet for åbningen heraf opfylde de væsentlige krav, der er fastsat i bekendtgørelser og udbudsmateriale, og være fra en leverandør, der opfylder betingelserne for at deltage.
 5. Medmindre ordregiveren beslutter, at det strider mod samfundsmæssige interesser at tildele en kontrakt, giver ordregiveren kontrakten til den leverandør, som ordregiveren har fastslået er i stand til at opfylde kontraktens vilkår, og som udelukkende på grundlag af de evalueringskriterier, der er specificeret i bekendtgørelser og udbudsmateriale, har afgivet:
 a)
 det mest fordelagtige tilbud, eller
 b)
 hvis prisen er det eneste kriterium, den laveste pris.
 6. Modtager ordregiveren et tilbud med en pris, der er unormalt lavere end priserne i de andre indkomne tilbud, kan ordregiveren hos leverandøren kontrollere, at leverandøren opfylder betingelserne for at deltage, er i stand til at opfylde kontraktens vilkår, og ved prisfastsættelsen tager hensyn til eventuelle subsidier.
 7. Hvis ordregiveren fastslår, at et tilbud er unormalt lavt, fordi leverandøren har modtaget subsidier, kan ordregiveren kun forkaste tilbuddet alene med den begrundelse efter konsultation af leverandøren, og hvis sidstnævnte inden for en tilstrækkelig frist, som fastsættes af ordregiveren, ikke kan godtgøre, at de pågældende subsidier er forenelige med reglerne vedrørende subsidier som fastsat i denne aftale.
 8. En ordregiver anvender ikke muligheder, aflyser ikke et udbud eller ændrer ikke tildelte kontrakter på en måde, der omgår forpligtelserne i medfør af dette kapitel.
 ARTIKEL 9.15
 Gennemsigtighed i forbindelse med oplysninger om udbud
 1. En ordregiver underretter straks, og på anmodning herom skriftligt, deltagende leverandører om sin beslutning, hvad angår tildelingen af kontrakten. En ordregiver forklarer på anmodning herom en leverandør, der ikke har fået kontrakten, årsagerne til, at ordregiveren ikke valgte den pågældendes tilbud, og de relative fordele ved tilbuddet fra den leverandør, der fik kontrakten, jf. dog artikel 9.16 (Videregivelse af oplysninger), stk. 2 og 3.
 2. Senest 72 dage efter tildelingen af enhver kontrakt, som er omfattet af dette kapitel, offentliggør ordregiveren en bekendtgørelse i den relevante papirbaserede publikation


text:
eller det relevante elektroniske medie, der er anført i bilag 9-H. Anvendes der udelukkende et elektronisk medie, skal oplysningerne forblive lettilgængelige i en rimelig lang periode. Meddelelsen skal mindst indeholde følgende oplysninger:
 a)
 en beskrivelse af de varer eller tjenesteydelser, der er genstand for udbuddet
 b)
 ordregiverens navn og adresse
 c)
 den valgte leverandørs navn og adresse
 d)
 værdien af det antagne bud eller af det højeste og det laveste bud, der er taget i betragtning ved tildelingen af kontrakten
 e)
 datoen for tildeling, og
 f)
 den anvendte udbudsprocedure og, ved udbud med forhandling i henhold til artikel 9.12 (Udbud med forhandling), en beskrivelse af de omstændigheder, der berettiger anvendelsen af denne procedure.
 3. Ordregivere opbevarer i mindst tre år fra tidspunktet for tildelingen af kontrakten:
 a)
 udbudsmateriale og rapporter vedrørende udbudsprocedurer og kontrakttildeling vedrørende omfattede udbud, herunder de i artikel 9.12 (Udbud med forhandling) krævede rapporter, og
 b)
 data, der sikrer, at omfattede udbud, der er gennemført ved elektroniske midler, kan spores.
 4. Parterne fremsender til hinanden til rådighed værende og sammenlignelige statistiske data af relevans for de udbud, der er omfattet af dette kapitel.
 ARTIKEL 9.16
 Fremlæggelse af oplysninger
 1. En part fremlægger på den anden parts anmodning straks alle oplysninger, der er nødvendige for at afgøre, om en udbudsprocedure er blevet gennemført på fair og upartisk vis og i overensstemmelse med dette kapitel, herunder oplysninger om de egenskaber og relative fordele, den udvalgte tilbudsgiver besidder. Hvis videregivelse af disse oplysninger er til skade for konkurrencen ved fremtidige udbud, må oplysningerne kun videregives af den part, der anmoder om dem, efter høring af og samtykke fra den part, der gav oplysningerne.
 2. Uanset alle andre bestemmelser i dette kapitel fremlægger en part, herunder dens ordregivere, ikke oplysninger for en leverandør, som kan skade en fair konkurrence mellem leverandører.
 3. Intet i dette kapitel må fortolkes således, at det af en part, herunder dens ordregivere, myndigheder og klageinstanser, kræves, at den skal videreformidle fortrolige oplysninger, hvis dette:
 a)
 hindrer retshåndhævelsen
 b)
 skader en fair konkurrence mellem leverandører
 c)
 skader særlige personers legitime handelsinteresser, herunder beskyttelse af intellektuel ejendomsret, eller
 d)
 på anden måde er i strid med samfundsmæssige interesser.
 ARTIKEL 9.17
 Nationale klageprocedurer
 1. Hver part sikrer en procedure for en effektiv, gennemsigtig og ikkeforskelsbehandlende administrativ eller retslig prøvelse i tide, hvorigennem en leverandør kan klage over:
 a)
 overtrædelse af dette kapitel, eller
 b)
 manglende overholdelse af en parts foranstaltninger til gennemførelse af dette kapitel, hvis leverandøren ikke har ret til direkte at klage over en overtrædelse af dette kapitel i henhold til denne parts nationale ret,
 som opstår i forbindelse med de omfattede udbud, hvori leverandøren har eller har haft en interesse. Parterne sikrer under alle omstændigheder, at klageinstansen efter at have modtaget en leverandørs klage kan undersøge afgørelser, som deres respektive ordregivere har truffet om, hvorvidt et bestemt udbud er blandt de udbud, som er dækket af dette kapitel.
 De proceduremæssige regler for alle klager skal være skriftlige og være generelt tilgængelige elektronisk eller på papir.
 2.


text:
Hvis en leverandør klager over en overtrædelse eller manglende overholdelse, jf. stk. 1, i forbindelse med omfattede udbud, hvori leverandøren har eller har haft en interesse, opfordrer den part, hvor ordregiveren er hjemmehørende, sin ordregiver og leverandøren til at finde en løsning på klagen gennem konsultationer. Ordregiveren skal tage klagen op til upartisk og velvillig overvejelse og på en sådan måde, at dette ikke lægger hindringer i vejen for leverandørens deltagelse i igangværende eller fremtidige udbud eller ret til at søge om afhjælpende foranstaltninger inden for rammerne af proceduren for administrativ eller retslig prøvelse.
 3. En leverandør skal have rimelig tid til at udarbejde og indgive en klage, hvilket under ingen omstændigheder kan være mindre end 10 dage regnet fra det tidspunkt, hvor leverandøren har eller med rimelighed må formodes at have kendskab til det forhold, der påklages.
 4. Hver part opretter, angiver eller udnævner mindst én upartisk administrativ eller retslig myndighed, der er uafhængig af dens ordregivere, med henblik på at modtage og behandle klager fra leverandører i forbindelse med de omfattede udbud.
 5. Hvis et andet organ end den myndighed, der er omhandlet i stk. 4, i første omgang behandler en klage, skal den relevante part sikre, at leverandøren kan appellere den oprindelige afgørelse til en upartisk administrativ eller retslig myndighed, der er uafhængig af den ordregiver, hvis udbud er genstanden for klagen.
 6. Hver part sikrer, at et klageorgan, der ikke er en domstol, enten skal være underlagt retslig kontrol eller give proceduremæssige garantier, der sikrer, at:
 a)
 ordregiveren besvarer klager skriftligt og forelægger klageinstansen alle relevante dokumenter
 b)
 deltagerne i sagen (i det følgende benævnt »deltagerne«) har ret til blive hørt, før klageinstansen træffer en beslutning om klagen
 c)
 deltagerne har ret til at blive repræsenteret og ledsaget
 d)
 deltagerne har adgang til alle retsmøder
 e)
 deltagerne har ret til at anmode om, at retsmøderne er offentlige, og at der kan være vidner til stede, og
 f)
 klageorganets beslutninger eller henstillinger vedrørende leverandørens klage meddeles skriftligt i tide med en redegørelse for, hvad der ligger til grund for den enkelte beslutning eller henstilling.
 7. Hver part indfører eller anvender procedurer, der sikrer umiddelbare, foreløbige foranstaltninger for at bevare leverandørens mulighed for at deltage i udbudsforretningen. Sådanne foreløbige foranstaltninger kan indebære suspension af udbudsproceduren. Der kan fastsættes procedurer om, at der kan tages hensyn til overvejende negative konsekvenser for de implicerede interesser, herunder samfundsmæssige interesser, ved afgørelsen af, om sådanne foranstaltninger bør bringes i anvendelse. En beslutning om ikke at handle skal forelægges skriftligt.
 8. Hver parts sikrer, at klageinstansen kan indføre afhjælpende foranstaltninger eller kompensation for tab eller skader, som kan begrænses til enten omkostningerne til udarbejdelsen af tilbuddet eller omkostningerne ved at klage, hvis klageinstansen har truffet afgørelse om den i stk. 1 omhandlede overtrædelse eller manglende overholdelse. Hvis der allerede er indgået en kontrakt, kan parterne bestemme, at der ikke er adgang til afhjælpende foranstaltninger.
 ARTIKEL 9.18
 Ændringer og rettelser af dækningen
 1. En part meddeler den anden part enhver foreslået ændring af bilag


text:
9-A til 9-I, overførsel af en ordregiver fra et af disse bilag til et andet, tilbagetrækning af en ordregiver fra disse bilag eller enhver anden ændring af disse bilag (sådanne handlinger benævnes i det følgende »ændringer«).
 2. For enhver parts foreslåede tilbagetrækning af en ordregiver fra bilag 9-A til 9-C med den begrundelse, at den statslige kontrol med eller indflydelse på ordregiverens omfattede udbud reelt er ophørt, skal den part, der foreslår ændringen (i det følgende benævnt »den ændrende part«), i meddelelsen forelægge bevis for, at den statslige kontrol eller indflydelse reelt er ophørt. Statslig kontrol med eller indflydelse på de i bilag 9-C omfattede ordregiveres omfattede tilbud anses for at være reelt ophørt, hvis:
 a)
 for Unionens vedkommende, ordregiveren udfører konkurrenceunderlagt aktivitet, og
 b)
 for Singapores vedkommende, ordregiveren er blevet privatiseret.
 Hvis statslig kontrol med eller indflydelse på en parts ordregiveres dækkede udbud reelt er ophørt, er den anden part ikke berettiget til kompensation.
 3. For andre ændringer, der foreslås, skal den ændrende part i meddelelsen medtage oplysninger om de sandsynlige virkninger af ændringen for den i dette kapitel omhandlede dækning. Hvis den ændrende part foreslår at foretage mindre ændringer eller tekniske rettelser af ren formel karakter, som ikke påvirker de dækkede udbud, meddeles disse ændringer mindst hvert andet år.
 4. Hvis den anden part (i det følgende benævnt »den part, der gør indsigelse«) gør indsigelse mod den ændrende parts meddelelse, søger parterne at løse indsigelsen gennem konsultationer, herunder om nødvendigt konsultationer i Udvalget om Handel med Tjenesteydelser, Investeringer og Offentlige Indkøb, nedsat ved artikel 16.2 (Specialiserede udvalg). Ved sådanne konsultationer tager parterne hensyn til:
 a)
 dokumentation for, at statslig kontrol med eller indflydelse på ordregiveres dækkede udbud reelt er ophørt i tilfælde af en meddelelse som omhandlet i stk. 2
 b)
 dokumentation for, at den foreslåede ændring ikke påvirker dækningen i tilfælde af en meddelelse om omhandlet i stk. 3, og
 c)
 eventuelle påstande vedrørende behovet eller niveauet for kompensation, der opstår som følge af de ændringer, der er meddelt i henhold til stk. 1. Kompensationen kan enten bestå af, at den ændrende part indfører kompenserende udvidelse af dækningen, eller at den part, der gør indsigelse, tilbagetrækker en tilsvarende dækning, i begge tilfælde med henblik på at opretholde balance i rettigheder og forpligtelser og et sammenligneligt niveau for en gensidigt acceptabel dækning i medfør af dette kapitel.
 5. Parterne kan anvende den i kapitel fjorten (Tvistbilæggelse) omhandlede tvistbilæggelsesordning, hvis den part, der gør indsigelse, efter konsultationer i medfør af stk. 4 finder, at der er tale om en eller flere af følgende situationer:
 a)
 i tilfælde af stk. 4, litra a), statslig kontrol med eller påvirkning af en ordregivers dækkede udbud er ikke reelt ophørt
 b)
 i tilfælde af stk. 4, litra b), en ændring opfylder ikke kriterierne i stk. 3, påvirker dækningen og bør være genstand for kompensation, eller
 c)
 i tilfælde af stk. 4, litra c), den under høringen mellem parterne foreslåede kompensation er ikke tilstrækkelig til at opretholde en gensidigt acceptabel dækning.
 6. En foreslået


text:
ændring træder kun i kraft, hvis:
 a)
 den part, der gør indsigelse, ikke forelægger den ændrende part en skriftlig indsigelse mod den foreslåede ændring senest 45 dage efter datoen meddelelsen om den foreslåede ændring
 b)
 den part, der gør indsigelse, har meddelt den ændrende part, at den trækker sine indsigelser mod den foreslåede ændring tilbage
 c)
 parterne er nået til enighed efter at have gennemført konsultationer i henhold til stk. 4, eller
 d)
 indsigelsen er blevet løst ved hjælp af den i stk. 5 omhandlede tvistbilæggelsesordning.
 ARTIKEL 9.19
 Udvalgets ansvarsområder
 1. Parterne kan i Udvalget om Handel med Tjenesteydelser, Investeringer og Offentlige Indkøb, nedsat ved artikel 16.2 (Specialiserede udvalg):
 a)
 vedtage bestemmelser om rapportering af statistiske data i henhold til artikel 9.15 (Gennemsigtighed i forbindelse med oplysninger om udbud), stk. 4
 b)
 revurdere meddelelser om ændringer, som er under behandling, og godkende ajourføringer af listen over ordregivere i bilag 9-A til 9-C
 c)
 godkende kompensation, som skyldes ændringer, der påvirker dækningen
 d)
 om nødvendigt revidere vejledende kriterier for det reelle ophør af statslig kontrol med og påvirkning af en ordregivers dækkede udbud
 e)
 vedtage kriterier for fastsættelse af niveauet for kompensation vedrørende dækningen
 f)
 behandle spørgsmål vedrørende udbud, som forelægges af en af parterne
 g)
 udveksle oplysninger om muligheder for udbud i parterne, herunder også på lokalt plan, og
 h)
 drøfte alle andre spørgsmål vedrørende anvendelsen af dette kapitel.
 2. Parterne kan i Udvalget om Handel med Tjenesteydelser, Investeringer og Offentlige Indkøb, nedsat ved artikel 16.2 (Specialiserede udvalg), træffe de beslutninger, som er nødvendige med henblik på litra a)-h).
 ARTIKEL 9.20
 Tilpasning til GPA-bestemmelserne
 Hvis den reviderede GPA ændres ved eller erstattes med en anden aftale, foretager parterne de nødvendige ændringer af dette kapitel ved en afgørelse truffet i Udvalget om Handel med Tjenesteydelser, Investeringer og Offentlige Indkøb, nedsat ved artikel 16.2 (Specialiserede udvalg).
 KAPITEL TI
 INTELLEKTUEL EJENDOMSRET
 ARTIKEL 10.1
 Mål
 1. Målene med dette kapitel er:
 a)
 at fremme produktionen og markedsføringen af innovative og kreative produkter og leveringen af tjenesteydelser mellem parterne, og
 b)
 at øge fordelene ved handel og investeringer gennem et tilstrækkeligt og effektivt niveau for beskyttelse af intellektuelle ejendomsrettigheder og fastlæggelse af foranstaltninger til effektiv håndhævelse af sådanne rettigheder.
 2. De i TRIPS-aftalens del I, navnlig artikel 7 (Mål) og artikel 8 (Principper), fastsatte mål og principper finder tilsvarende anvendelse på dette kapitel.
 AFDELING A
 PRINCIPPER
 ARTIKEL 10.2
 Anvendelsesområde og definitioner
 1. Parterne bekræfter forpligtelserne under de internationale aftaler vedrørende intellektuelle ejendomsrettigheder, herunder TRIPS-aftalen og Pariskonventionen om beskyttelse af industriel ejendomsret af 20. marts 1883, som revideret i Stockholm den 15. juli 1967 (i det følgende benævnt »Pariskonventionen«). Bestemmelserne i dette kapitel supplerer parternes indbyrdes rettigheder og forpligtelser i henhold til TRIPS-aftalen og andre internationale traktater om intellektuel ejendomsret, som de begge er part i.
 2. I dette kapitel forstås ved »intellektuelle ejendomsrettigheder«:
 a)
 alle kategorier af intellektuel ejendomsret, der er omhandlet i del II, afsnit 1 til 7, i TRIPS-aftalen, nemlig:
 i)
 ophavsret og dermed beslægtede rettigheder
 ii)
 patenter (34)
 iii)
 varemærker
 iv)
 design